Yohane Adiyisɛm 2 - Nkwa Asem (NA-TWI) | Biblica\nYohane Adiyisɛm 2 - Nkwa Asem (NA-TWI)\nYohane Adiyisɛm 2\nEfeso asafo no nhoma\n1“Kyerɛw krataa kɔma ɔbɔfo a otua Efeso asafo no ano, na ka kyerɛ no se: Eyi ne nsɛm a efi obi a okita nsoromma ason wɔ ne nsa nifa mu a, ɔnantew wɔ sika akaneadua ason no ntam no. 2 Minim nea woayɛ. Minim nsi a wode ayɛ adwuma ne boasetɔ a wowɔ. Minim sɛ wunnye nnebɔneyɛfo, na afei woasɔ wɔn a wɔfrɛ wɔn ho asomafo nanso wɔnyɛ bi no ahwɛ na woahu sɛ wɔyɛ atorofo. 3 Wowɔ boasetɔ na me nti, woahu amane bebree, nanso wompaa abaw.\n4 “Nanso nea mewɔ tia wo ne sɛ, wonnɔ me, sɛnea kan no na wodɔ me no. 5 Hu ba a woaba fam no. Tew wo ho fi bɔne ho na yɛ sɛnea kan no na woyɛ no. Sɛ woantwe wo ho amfi wo bɔne ho a, mɛba wo nkyɛn na mabeyi wo kaneadua no afi ne sibere.\n6 “Nanso nea eye wɔ wo ho ne sɛ, wukyi nea Nikolaifo no yɛ no, na saa ara na me nso mikyi.\n7 “Sɛ wowɔ aso a, tie nea Honhom no ka kyerɛ asafo ahorow no no. Wɔn a wɔadi nkonim no, mɛma wɔn tumi na wɔadi nkwa dua no a ɛwɔ Onyankopɔn turo no mu no aba no.\nSmirna asafo no nhoma\n8 “Kyerɛw krataa yi kɔma ɔbɔfo a otua Smirna asafo no ano se: “Saa asɛm yi fi obi a odi kan ne nea otwa to nkyɛn. Ɔno na owui na onyanee no.’\n9 “Minim amane a wuhu maa Awurade na minim w’ahiasɛm nyinaa nso, nanso wowɔ agyapade wɔ soro. Minim nsɛm a wɔn a wose wɔyɛ Yudafo nanso wɔnyɛ Yudafo no ka tia wo. Wɔyɛ ɔbonsam ampamfo. 10 Nsuro ɔhaw a ɛrebɛto wo no. Tie! Wɔde mo mu bi bɛto afiase na ɔbonsam nam so asɔ mo ahwɛ. Na mo haw bedi dadu. Sɛ owu mu mpo a, gye me di na mɛma wo nkwa abotiri.\n11 “Sɛ wowɔ aso a, tie nea Honhom no ka kyerɛ asafo no. Wɔn a wodi nkonim no renwu owuprenu.”\nPergamo asafo no nhoma\n12 “Kyerɛw krataa yi kɔma ɔbɔfo a ɔwɔ Pergamo asafo mu se;\n“Saa krataa yi fi obi a ɔwɔ nkrante anofanu a ɛyɛ nnam no nkyɛn. 13 Minim sɛ faako a wote no, ɛhɔ na ɔbonsam ahengua si. Wudi me nokware; na bere a wokum Antipa a ɔyɛ ɔdanseni nokwafo wɔ faako a ɔbonsam te no mpo, woampa me.\n14 “Nanso nneɛma kakra a mewɔ tia wo ne sɛ, nnipa bi a wodi Bileam nkyerɛkyerɛ akyi no ka wo ho wɔ hɔ. Saa Bileam no na ɔkyerɛɛ Balak ma ɔmaa Israelfo dii abosom so nnuan, kyerɛɛ wɔn aguamammɔ, nam so ma wɔyɛɛ bɔne no. 15 Saa ara nso na wowɔ nnipa bi ka wo ho a wodi Nikolaifo nkyerɛkyerɛ akyi.\n16 “Twe wo ho fi wo bɔne ho. Anyɛ saa a, ɛrenkyɛ biara mɛba wo nkyɛn mede sekan a efi m’anom no abɛko atia saa nnipa no.\n17 “Sɛ mowɔ aso a, muntie nea Honhom no ka kyerɛ asafo horow no.\n“Mo a moadi nkonim no, mɛma mo mana a ahintaw no bi. Afei mɛma wɔn mu biara ɔbo fitaa a wɔakyerɛw din foforo wɔ so a obiara nnim, gye onipa a wɔde bɛma no no.”\nTiatira asafo no nhoma\n18 “Kyerɛw krataa kɔma ɔbɔfo a ɔwɔ Tiatira asafo mu se: “Eyi ne asɛm a efi Onyankopɔn Ba no a n’ani dɛw sɛ ogyaframa a ne nan ase hyerɛn sɛ ayowa no nkyɛn.\n19 “Minim nea woyɛ. Minim wo dɔ, wo gyidi, wo som ne boasetɔ a wowɔ. Minim sɛ woreyɛ adwuma sen kan no.\n20 “Nanso nea mewɔ tia wo ne sɛ, wugyee ɔbea bi a ne din de Isabel, a ɔfrɛ ne ho Onyankopɔn odiyifo no too mu. Saa ɔbea yi kyerɛkyerɛ, na odi m’asomfo anim ma wɔbɔ aguaman di abosom nnuan. 21 Mama no bere sɛ ɔnsakra mfi ne bɔne mu nanso ɔmpɛ sɛ ɔsakra fi n’aguamammɔ mu. 22 Ɛno nti, mɛtow no ahwe mpa so na ɔno ne wɔn a wɔsɛe aware no ahu amane a ano yɛ den yiye. Sɛ wɔansesa amfi amumɔyɛ a wɔne no yɛe no mu a, mɛyɛ saa mprempren ara. 23 Afei, mekum n’akyidifo no, na asafo no nyinaa behu sɛ mene obi a mihu nnipa adwene mu ne wɔn akɔnnɔ. Nea mo mu biara yɛe no, metua no so ka pɛpɛɛpɛ.\n24 “Nanso mo a mowɔ Tiatira no nni saa nkyerɛkyerɛ bɔne no akyi. Munsuaa nea afoforo frɛ no ‘Ɔbonsam asumansɛm’ no. Meka mekyerɛ mo se, meremfa adesoa biara nto mo so. 25 Na munso nea mowɔ no mu dennen kosi sɛ mɛba.\n26 “Wɔn a wodi nkonim na wɔkɔ so yɛ nea mepɛ kosi awiei no, mede tumi koro no ara a minya fii 27 m’Agya hɔ no bɛma wɔn. Mɛma wɔn aman so tumi na wɔde dade poma adi wɔn so na wɔabobɔ wɔn sɛ nkuku. 28 Afei mede anɔpa nsoromma bɛma wɔn.\n29 “Nea ɔwɔ aso no ntie nea Honhom no reka kyerɛ asafo no.”\nNA-TWI : Yohane Adiyisɛm 2


hymns – PCG Hope\nVerse 1 Monto dwom pa mma Agyenkwa one Yehowa! Monna n’ase munyi n’aye Wo mmaa nyinaa Ese Kristo gyidifo se woma ne din no so Monna n’ase, munyi n’aye Munhyira no daa! Verse 2 Kristo manfo ne ne mpamfo Ho ka won ho pe Na won yie ne asomdwoe Ye won Wura fe odo ne…\nVerse 1 Monkamfo Nyankopon mo anom ne koma mu. Oye ade kese wo yen nnipa nyinaa mu. Efi yen nanom yam de besi nne da yi wahu yen mmobo pii ahwe yen so yie. Verse 2 Yen nkwamafo ne no, ahohia mu gyefo; n’adoe no dooso pii ma won a wosu fre no. Enti b’ribiara…\nVerse 1 Kamfo Yehowa, otumfo Nu’yamfo ne Hene! Wo a wagye wo na ese se woda no ase! Mommehyiam! Momfa asanku ne nnwom mmeyi ne din aye yiye! Verse 2 Kamfo Yehowa, ne tumi di ade nyinaa so: ode ne kore ntaban asoa wo wo kwan so; ode nnepa ne anigye hye wo ma; da…\nVerse 1 Yesu, wo nkyen na metena daa; Daa na mesom wo nkutoo! Ade biara rempam me, Mefa wo kwan pa no so. Wone me nkwa mu nkwa pa no, Me kra mu anounyam; Senea bobe ma ne baankwa, Se woye ma me nso nen. Verse 2 Hena na oye me yiye Sen wo a…


Leviticus 19 APSD-CEB - 3 Mose 19 ASCB\n1Awurade ka kyerɛɛ Mose sɛ, 2“Ka kyerɛ Israelfoɔ no sɛ, ‘Ɛsɛ sɛ moyɛ kronkron, ɛfiri sɛ, me Awurade a meyɛ mo Onyankopɔn no, meyɛ kronkron.\n3“ ‘Ɛsɛ sɛ mode anidie ma mo maamenom ne mo agyanom na modi me homeda mmara no so, ɛfiri sɛ, meyɛ Awurade mo Onyankopɔn.\n4“ ‘Monnsom ahoni, ɛfiri sɛ, meyɛ Awurade mo Onyankopɔn.\n5“ ‘Ɛsɛ sɛ mobɔ asomdwoeɛ afɔdeɛ ma Awurade a momfa ɛkwan pa so mmɔ na asɔ Awurade ani. 6Ɛda a mobɛbɔ saa afɔdeɛ no, monni no ɛda no ara, na aboro so koraa na ɛsɛ sɛ modi no adekyeeɛ. Monhye deɛ ɛbɛdi nnansa no. 7Na deɛ mobɛdi no nnansa so no yɛ akyiwadeɛ ma me, enti mɛpo. 8Sɛ modi no nnansa so a, modi ho fɔ na moagu Awurade kronkronyɛ nso ho fi, na wɔbɛtwa mo asuo afiri Awurade nkurɔfoɔ mu.\n9“ ‘Sɛ motwa mo nnɔbaeɛ a, monntwa nnɔbaeɛ a ɛwɔ mo mfuo nhanoa no. Sɛ moretwa a, aba a ɛbɛgu fam no nso, monntase. 10Saa ara na mo bobe so aba no nso, ɛnsɛ sɛ mote so nyinaa. Na deɛ ɛbɛte agu aseɛ no nso, monntase. Monnya mma ahiafoɔ ne akwantufoɔ a wɔbɛfa hɔ no na mene Awurade mo Onyankopɔn.\n11“ ‘Mommmɔ korɔno.\n“ ‘Monntwa atorɔ.\n“ ‘Na monnsisi obiara.\n12“ ‘Monnka ntanhunu mfa ngu mo Onyankopɔn din ho fi, ɛfiri sɛ, mene Awurade.\n13“ ‘Nwia wo yɔnko na monnsisi obi.\n“ ‘Na mo apaafoɔ nso, montua wɔn ka ntɛm na mommma adeɛ nkye so.\n14“ ‘Monnnome ɔsotifoɔ na monntwintwane onifirani akwan mu. Monsuro mo Onyankopɔn; Mene Awurade.\n15“ ‘Ɛsɛ sɛ ɛberɛ biara atemmufoɔ bu atɛntenenee a wɔnhwɛ sɛ deɛ wɔrebu no atɛn no yɛ ohiani anaa osikani. Ɛsɛ sɛ daa wɔn atemmuo yɛ pɛpɛɛpɛ.\n16“ ‘Monnni nsekuro.\n17“ ‘Ntane wo nua. Ka obiara a ɔyɛ bɔne anim; mma ɔbɔnefoɔ mfa ne ho nni. Sɛ woyɛ saa a, wo nso wodi ho fɔ saa ara.\n18“ ‘Ntɔ were. Nnya obi ho menasepɔ; na mmom, dɔ wo yɔnko sɛ wo ho, na mene Awurade.\n19“ ‘Monni me mmara so:\n“ ‘Mma wo nantwie mforo aboa foforɔ bi.\n“ ‘Nnua afifideɛ a ɛgu ahodoɔ mmienu wɔ wʼafuo mu.\n“ ‘Nhyɛ atadeɛ a ɛfa yɛ kuntu na ɛfa nso yɛ serekye.\n20“ ‘Sɛ obi bɔ afenaa bi a obi asi no asiwaa asɔn a, ɛsɛ sɛ wɔdi wɔn asɛm wɔ asɛnniiɛ nanso ɛnsɛ sɛ wɔkum wɔn, ɛfiri sɛ, afenaa no nne ne ho. 21Ɔbarima no na ɔde ne fɔdie afɔrebɔdeɛ bɛbrɛ Awurade wɔ Ahyiaeɛ Ntomadan no kwan ano. Ɛsɛ sɛ afɔrebɔdeɛ no yɛ odwennini. 22Ɔsɔfoɔ no de odwennini no bɛyɛ mpatadeɛ ama ɔbarima no bɔne a ɔyɛeɛ no na ama wɔde ne bɔne no akyɛ no.\n23“ ‘Sɛ mokɔ asase bi so kɔdua nnuaba ahodoɔ pii wɔ so a, nnɔbaetwa mmiɛnsa a ɛdi ɛkan no, monnni, ɛfiri sɛ, wɔbu no sɛ ɛho agu fi. 24Na ne mfeɛ ɛnan so no, momfa aba no nyinaa mma Awurade mfa nkamfo no. 25Na ne mfeɛ enum so no, aba no yɛ mo dea. Mene Awurade mo Onyankopɔn.\n26“ ‘Monnwe aboa biara a wɔnsɔnee ne mu mogya ɛnam.\n“ ‘Na mommfa mo ho nto ntafowayie anaa bayie so.\n27“ ‘Ɛnsɛ sɛ motwitwa mo moma so nwi twitwa mo abɔgyesɛ so sɛdeɛ abosonsomfoɔ yɛ no.\n28“ ‘Mommotabota mo ho mma ayiyɛ, na monnyɛ nsohyɛdeɛ wɔ mo honam ani nso. Mene Awurade.\n29“ ‘Mma wo babaa nkɔbɔ adwaman mfa ngu ne ho fi na asase no annane abɔnefoɔ asase.\n30“ ‘Monni me homeda mmara no so na monni mʼAhyiaeɛ Ntomadan no ni, ɛfiri sɛ, mene Awurade.\n31“ ‘Monnkɔ abisa wɔ adebisafoɔ ne abayifoɔ nkyɛn mmfa ngu mo ho fi, na mene Awurade mo Onyankopɔn.\n32“ ‘Momfa obuo ne anidie mma mpanimfoɔ wɔ Onyamesuro mu. Mene Awurade.\n33“ ‘Mommfa no sɛ yɛwɔ ahɔhoɔ wɔ yɛn ɔman yi mu enti yɛbɛsisi wɔn. 34Mommu wɔn sɛdeɛ mobu onipa biara. Monnodɔ wɔn sɛ mo ho na monkae sɛ, na mo nso moyɛ ahɔhoɔ wɔ Misraim asase so. Mene Awurade mo Onyankopɔn.\n35“ ‘Ɛnsɛ sɛ mobu ntɛnkyea wɔ adesusuo, adekari anaa ade dodoɔ mu. 36Ɛsɛ sɛ mo nsania ne mo nkariboɔ yɛ pɛpɛɛpɛ. Adeɛ a mode susu nsunsudeɛ ne nneɛma a ɛnyɛ nsunsu no nso, ɛsɛ sɛ ɛyɛ pɛpɛɛpɛ, ɛfiri sɛ, mene Awurade mo Onyankopɔn a mede mo firi Misraim baeɛ no.\n37“ ‘Ɛsɛ sɛ modi me mmaransɛm ne mʼahyɛdeɛ no nyinaa so, na mene Awurade.’ ”\nASCB : 3 Mose 19


Забур 13 CARS - Nnwom 13 ASCB\n1Ao, Awurade, ɛnkɔsi da bɛn? Wo werɛ bɛfiri me afebɔɔ anaa?\nƐnkɔsi da bɛn na wode wʼanim bɛhinta me?\n2Ɛnkɔsi da bɛn na mene mʼadwendwene bɛdi apereapereɛ\nna awerɛhoɔ ahyɛ mʼakoma mu daa?\nMʼatamfoɔ nni me so nkonim nkɔsi da bɛn?\n3Te wʼani hwɛ me na bua me, Ao, Awurade, me Onyankopɔn.\nMa mʼani so nyɛ hann, na manna owuo nna.\n4Me ɔtamfoɔ bɛka sɛ, “Madi ne so nkonim.”\nNa mʼahohiahiafoɔ bɛdi ahurisie ɛberɛ a mahwe ase.\nmʼakoma di ahurisie wɔ wo nkwagyeɛ mu.\nɛfiri sɛ ɔne me adi no yie.\nASCB : Nnwom 13


Nehemia 9 AKCB - Nehemiah 9 NIV\nIsrael Ka Wɔn Bɔne\n1Ɔsram Tisri (bɛyɛ Ahinime) da a ɛto so aduasa baako no, ɔmanfo no boaa wɔn ho ano, dii mmuada, furaa atweaatam, tuu mfutuma petee wɔn tirim. 2Bere a wɔreka wɔn ankasa bɔne ne wɔn agyanom bɔne no, Israelfo no twee wɔn ho fii ananafo nyinaa ho. 3Wɔkenkan Awurade, wɔn Nyankopɔn, mmara nhoma no den bɛyɛ sɛ nnɔnhwerew abiɛsa kyerɛɛ wɔn. Afei, wɔde nnɔnhwerew abiɛsa bio kekaa wɔn bɔne nnidisonnidiso a na wɔresom Awurade, wɔn Nyankopɔn. 4Na Lewifo no bi gyina atrapoe so reteɛ mu frɛ Awurade, wɔn Nyankopɔn. Saa nnipa no ne Yesua, Bani, Kadmiel, Sebania, Buni, Serebia, Bani ne Kenani. 5Afei, Lewifo ntuanofo a wɔne Yesua, Kadmiel, Bani, Hasabnia, Serebia, Hodia, Sebania ne Petahia teɛɛ mu frɛɛ ɔmanfo no se, “Monsɔre nkamfo Awurade, mo Nyankopɔn, efisɛ ɔte hɔ afebɔɔ!”\nWɔtoaa so se, “Monkamfo ne din kronkron no. Ɛso sen sɛnea yebetumi adwene anaa yɛbɛka. 6Wo nko ara ne Awurade. Wo na wobɔɔ ɔsoro ne ɔsoro mu soro ne nsoromma nyinaa. Wo na wobɔɔ asase ne nea ɛwɔ so nyinaa ne ɛpo ne nea ɛwɔ mu nyinaa. Wo na wokora biribiara so ma no nkwa, na ɔsoro abɔfo nyinaa som wo.\n7“Woyɛ Awurade Nyankopɔn a wuyii Abram fii Ur a ɛwɔ Kaldea asase so, san too no din Abraham. 8Odii wo nokware no, wo ne no yɛɛ apam sɛ, wode Kanaanfo, Hetifo, Perisifo Yebusifo ne Girgasifo asase bɛma ɔne nʼasefo. Na wudii wo bɔhyɛ so, efisɛ daa wudi wʼasɛm so.\n9“Wuhuu amane ne awerɛhow a yɛn agyanom kɔɔ mu wɔ Misraim, na wotee wɔn su fi Po Kɔkɔɔ no ho. 10Woyɛɛ nsɛnkyerɛnne a ɛyɛ hu ne anwonwade kyerɛɛ Farao, nʼasomfo ne ne manfo nyinaa, efisɛ na wunim nhyɛso kwan a na Misraimfo no de wɔn fa so. Wowɔ anuonyam a ahyeta a ani mpa so da. 11Wopaee po mu maa wo nkurɔfo, sɛnea wobetumi afa asase wosee so. Na wusum wɔn atamfo guu po bun mu. Wɔmemem sɛ abo wɔ bun a emu dɔ no ase. 12Wonam omununkum fadum so dii yɛn agyanom anim awia ne ogya fadum so, dii wɔn anim anadwo sɛnea wobehu kwan.\n13“Wusian bepɔw Sinai, kasa kyerɛɛ wɔn fi ɔsoro. Wode mmara a ɛyɛ turodoo ne ahyɛde a ɛyɛ nokware brɛɛ wɔn. 14Wokyerɛɛ wɔn mmara a ɛfa wo homeda kronkron ho. Na wonam wo somfo Mose so hyɛɛ wɔn sɛnea wonsi nni wʼahyɛde ne wo mmara no nyinaa so. 15Bere a ɔkɔm dee wɔn no, womaa wɔn brodo a efi ɔsoro ne nsu a efi ɔbotan mu, bere a osukɔm dee wɔn no. Wohyɛɛ wɔn sɛ wɔnkɔfa asase a woaka ho ntam sɛ wode bɛma wɔn no.\n16“Nanso yɛn agyanom yɛɛ ahantan ne asoɔden, na wɔanni wʼahyɛde so. 17Wɔantie, na wɔankae wʼanwonwade a woyɛ maa wɔn no. Mmom, wɔtew atua yii ntuanoni sɛ ɔnsan mfa wɔn nkɔ wɔn nkoasom mu wɔ Misraim. Nanso woyɛ ɔdebɔnekyɛ, ahummɔbɔ ne ɔdomfo Nyankopɔn a wo bo kyɛ fuw na wʼadɔe dɔɔso. Enti woampo wɔn, 18bere a wɔyɛɛ nantwi ba na wɔka se, ‘Oyi ne mo nyame a, oyii mo fii Misraim no.’ Wɔyɛɛ bɔne, kekaa abususɛm a ɛyɛ hu.\n19“Nanso wo mmɔborɔhunu mu no, woannyaa wɔn amma wɔanwuwu wɔ sare no so. Omununkum fadum no kɔɔ so dii wɔn anim awia, na ogya fadum no kyerɛɛ wɔn kwan anadwo. 20Wosomaa wo honhom pa no kyerɛɛ wɔn nea wɔnyɛ, na woannyae sɛ wobɛma wɔn brodo afi ɔsoro anaa nsu bere a osukɔm de wɔn. 21Wohwɛɛ wɔn so mfe aduanan wɔ sare so. Saa bere no, biribiara anhia wɔn. Wɔn ntade antetew, na wɔn anan ase antaatae.\n22“Woboaa yɛn agyanom ma wodii ahemman akɛse ne aman bebree so, na wode wo nkurɔfo duaa aman no afanan nyinaa so. Wɔfaa ɔhene Sihon a ofi Hesbon ne Basanhene Og asase no nyinaa. 23Womaa wɔn asefo dɔɔso sɛ ɔsoro nsoromma, na wode wɔn baa asase a woahyɛ wɔn agyanom ho bɔ no so. 24Wɔkɔfaa asase no. Wobrɛɛ aman no nyinaa ase wɔ wɔn anim. Na mpo, ahemfo ne Kanaanfo a wɔtenaa asase no so no tumi sae. Wo nkurɔfo ne wɔn dii no sɛnea wɔpɛ. 25Yɛn agyanom faa nkurow a wɔabɔ ho ban ne nsasebere no. Wɔfaa afi a nnepa wɔ mu ne asuten a wɔatutu dedaw no ne bobeturo ne ngofuw ne nnuabafuw no bebree. Enti wodidii ara kosii sɛ wɔdodɔ yɛɛ akɛse, na wɔn ani gyee wɔn ho wɔ wo nhyira mu.\n26“Nanso eyinom nyinaa akyi no, wɔyɛɛ asoɔden, tew wʼanim atua. Wɔtow wo mmara no guu nkyɛn. Wokunkum adiyifo a wɔhyɛɛ wɔn nkuran sɛ wɔnsan mmra wo nkyɛn no, na wɔkaa abususɛm a ɛyɛ hu. 27Enti wode wɔn hyɛɛ wɔn atamfo nsa. Nanso wɔn amanehunu mu no, wosu frɛɛ wo, na wutiee wɔn fi ɔsoro. Na ahummɔbɔ a ɛso mu na wosomaa agyefo a wogyee wɔn fii wɔn atamfo nsam.\n28“Nanso na nneɛma nyinaa rekɔ so yiye no, wo manfo san kɔɔ bɔne mu bio, na wosan maa wɔn atamfo dii wɔn so. Nanso bere biara a wo nkurɔfo besu afrɛ wo bio, apɛ mmoa no, wufi ɔsoro tiee wɔn bio. Wʼahummɔbɔ nwonwaso nti, wugyee wɔn ntoatoaso.\n29“Wobɔɔ wɔn kɔkɔ sɛ wɔnsan mmedi wo mmara no so, nanso wɔyɛɛ ahomaso ne asobrakye a wɔanni wʼahyɛde no so. Wɔanni wo mmara a sɛ nnipa di so a wɔnam so benya nkwa no so. Wɔnam ahomaso so, dan wɔn akyi kyerɛɛ wo a wɔampɛ sɛ wobetie wo. 30Wo dɔ nti, wunyaa wɔn ho ntoboase mfe bebree. Wosomaa wo honhom ma ɔnam adiyifo so bɔɔ wɔn kɔkɔ faa wɔn bɔne ho. Nanso wɔantie. Enti womaa abosonsomfo a wɔwɔ asase yi so no ho kwan ma wodii wɔn so bio. 31Nanso wo mmɔborɔhunu a ɛdɔɔso nti, woantɔre wɔn ase anaa woannyaa wɔn afebɔɔ. Woyɛ ɔdomfo ne ahummɔbɔ Nyankopɔn.\n32“Afei, yɛn Nyankopɔn, ɔkɛse, otumfo ne ɔnwonwani Nyankopɔn a ne dɔ apam a ɔyɛe no ommu so, mma yɛn amanehunu a yɛkɔɔ mu no nyinaa nnyɛ ɔkwa wɔ wʼanim. Ɔhaw kɛse aba yɛn ne yɛn ahemfo, yɛn ahenemma ne asɔfo ne adiyifo ne yɛn agyanom so fi bere a Asiria ahemfo didii yɛn so nkonim, de besi saa bere yi. 33Bere biara a wobɛtwe yɛn aso no, na ɛfata. Yɛayɛ bɔne kɛse a wotwe yɛn aso sɛnea ɛsɛ wɔ so. 34Yɛn ahemfo, ahenemma, asɔfo, ne yɛn agyanom no anni wo mmara so anaa wʼahyɛde ne wo kɔkɔbɔ dennen no so. 35Mpo, bere a wɔn ankasa nyaa wɔn ahemman no, wɔansom wo wɔ bere a woahwie wʼayamye adom agu wɔn so no. Womaa wɔn nsase pa akɛse, nanso wɔannu wɔn ho amfi wɔn amumɔyɛsɛm ho.\n36“Enti mprempren, yɛyɛ nkoa wɔ asase a nnepa abu so wɔ so a wode maa yɛn agyanom no so. Dodow yi nyinaa mu, yɛyɛ nkoa. 37Nnɔbae a ebu so boro so no nyinaa akodi ahemfo a esiane yɛn bɔne nti, woatu wɔn sɛ wɔnhwɛ yɛn so no nsam. Wɔwɔ yɛn ne yɛn anantwi so tumi. Yɛsom wɔn sɛnea wɔpɛ, na yɛwɔ ahokyere kɛse mu.\nWoti Apam No Mu\n38“Eyinom nyinaa nti, yɛnam kurukyerɛw so rehyɛ bɔ a emu yɛ den. Saa nsɔwano krataa yi mu na yɛn ahenemma ne Lewifo ne asɔfo din wɔ.”\nAKCB : Nehemia 9


Yesu Asetena Kwan da ‘Nyansa a Efi Nyankopɔn Hɔ’ Adi | Bɛn Yehowa\nYesu Da ‘Nyansa a Efi Nyankopɔn Hɔ’ Adi\n1-3. Ɔkwan bɛn so na Yesu afipamfo a na ɔne wɔn te bere bi no yɛɛ wɔn ade wɔ ne nkyerɛkyerɛ ho, na dɛn na wɔanhu wɔ ne ho?\nNÁ ATIEFO no ho adwiriw wɔn. Ná aberante Yesu gyina wɔn anim wɔ hyiadan mu rekyerɛkyerɛ. Na wonim no—onyinii wɔn kurow no mu, na na wayɛ adwuma wɔ wɔn mu sɛ duadwumfo mfirihyia pii. Ebetumi aba sɛ na wɔn mu bi tete afie a na Yesu aboa ma wɔasisi mu, anaasɛ ebia na wɔde fɛtɛw ade ne kɔndua a ɔno ankasa yɛe ayɛ wɔn asase so adwuma. * Nanso, na wɔbɛyɛ wɔn ade dɛn wɔ kan duadwumfo yi nkyerɛkyerɛ ho?\n2 Wɔn a na wɔretie Yesu mu dodow no ara ho dwiriw wɔn, na wobisae sɛ: ‘Ɛhe na oyi de nyansa yi fi?’ Wɔkae nso sɛ: ‘Ɛyɛ duadwumfo no, Maria ba no.’ (Mateo 13:54-58; Marko 6:1-3) Awerɛhosɛm ne sɛ, nkurɔfo a na wɔne Yesu atra pɛn no nyaa adwene sɛ, ‘Duadwumfo yi te sɛ yɛn ara.’ Nyansa a na ɛwɔ ne nsɛm mu nyinaa akyi no, wɔpoo no. Ná wonnim sɛ nyansasɛm a ɔka kyerɛɛ wɔn no nyɛ n’ankasa nsɛm.\n3 Ɛhe na Yesu nyaa saa nyansa yi? Ɔkae sɛ: “Me kyerɛkyerɛ nyɛ me dea, na nea ɔsomaa me no dea.” (Yohane 7:16) Ɔsomafo Paulo kyerɛkyerɛɛ mu sɛ Yesu ‘abɛyɛ nyansa a efi Nyankopɔn hɔ ama yɛn.’ (1 Korintofo 1:30) Yehowa nam ne Ba, Yesu, so ada n’ankasa nyansa adi. Nokwarem no, na eyi te saa ankasa, na ɛmaa Yesu tumi kae sɛ: “Me ne agya no yɛ baako.” (Yohane 10:30) Ma yɛnhwehwɛ mmeae abiɛsa a Yesu daa ‘nyansa a efi Nyankopɔn hɔ’ adi mu.\n4. (a) Ná Yesu asɛm no ti ne dɛn, na dɛn nti na na ɛho hia paa? (b) Dɛn nti na na Yesu afotu yɛ nea wotumi de di dwuma na mfaso wɔ so ma n’atiefo bere nyinaa?\n4 Nea edi kan no, susuw nea Yesu kyerɛkyerɛe ho hwɛ. Ná n’asɛm no ti ne “ahenni ho asɛmpa no.” (Luka 4:43) Na ɛno ho hia kɛse esiane dwuma a na Ahenni no bedi de asan Yehowa tumidi ho, na ɛde nhyira abrɛ adesamma daa no nti. Yesu de da biara da asetra ho afotu a nyansa wom nso mae wɔ ne nkyerɛkyerɛ mu. Ɔdaa ne ho adi sɛ ɔne ‘Ɔfotufo Nwonwafo’ a wɔkaa ne ho asɛm siei no. (Yesaia 9:6) Nokwarem no, ɛbɛyɛ dɛn na n’afotu renyɛ nwonwa? Na ɔwɔ Onyankopɔn Asɛm ne n’apɛde ho nimdeɛ a emu dɔ, ɔte nnipa ase yiye, na na ɔwɔ adesamma ho dɔ kɛse. Enti, na n’afotu yɛ nea wotumi de di dwuma na mfaso wɔ so ma n’atiefo bere nyinaa. Yesu kaa “daa nkwa nsɛm.” Yiw, sɛ yedi n’afotu akyi a ɛde yɛn kɔ nkwagye mu.—Yohane 6:68.\n5. Nneɛma a Yesu kaa ho asɛm wɔ Bepɔw so Asɛnka no mu no bi ne dɛn?\n5 Bepɔw so Asɛnka no yɛ nyansa a ɛso bi nni a ɛwɔ Yesu nkyerɛkyerɛ mu ho nhwɛso titiriw. Ɛda adi sɛ ebegye simma 20 pɛ na wɔde ama ɔkasa yi a wɔayɛ ho kyerɛwtohɔ wɔ Mateo 5:3–7:27 no. Nanso, emu afotu yɛ nea entwam da—ɛho hia nnɛ te sɛ bere a edi kan a wɔde mae no ara pɛ. Yesu kaa nneɛma pii ho asɛm, a nea na ɛka ho bi ne sɛnea yɛbɛma yɛne afoforo ntam abusuabɔ ayɛ papa (5:23-26, 38-42; 7:1-5, 12), sɛnea yɛn ho bɛtew wɔ abrabɔ fam (5:27-32), ne sɛnea yɛbɛbɔ bra a mfaso wɔ so (6:19-24; 7:24-27). Nanso, Yesu yɛɛ pii sen ka a na ɔka asetra kwan a nyansa wom ho asɛm kɛkɛ akyerɛ n’atiefo; ɔnam nkyerɛkyerɛmu, nsɛm ho susuw, ne adanse a ɔde mae so na ɛkyerɛɛ wɔn.\n6-8. (a) Ntease ahorow a emu yɛ den a ɛbɛma yɛagyae adwennwen bɛn na Yesu de ma? (b) Dɛn na ɛkyerɛ sɛ Yesu afotu da ɔsoro nyansa adi?\n6 Sɛ nhwɛso no, susuw Yesu afotu a nyansa wom a ɛkyerɛ sɛnea wodi honam fam nneɛma ho adwennwen ho dwuma, sɛnea wɔaka ho asɛm wɔ Mateo ti 6 no ho hwɛ. Yesu tuu fo sɛ: “Munnnwinnwen mo kra ho sɛ dɛn na mubedi anaasɛ dɛn na mobɛnom, anaasɛ mo nipadua ho sɛ dɛn na mubefura.” (Nkyekyɛm 25) Aduan ne ntama yɛ asetram ahiade atitiriw, na ɛyɛ ne kwan so sɛ yebedwen sɛnea yebenya saa nneɛma yi ho. Nanso Yesu ka kyerɛ yɛn sɛ ‘yennnwennwen’ saa nneɛma no ho. * Dɛn ntia?\n7 Tie bere a Yesu kyerɛkyerɛ nsɛm mu yiye no. Bere a Yehowa ama yɛn nkwa ne nipadua no, so ontumi mma yɛn aduan a ɛbɛwowaw saa nkwa no ne ntama a yɛde befura nipadua no? (Nkyekyɛm 25) Sɛ Onyankopɔn ma nnomaa aduan, na ofura nhwiren ntama ma ɛyɛ fɛ a, mpɛn ahe na ɔrenhwɛ n’asomfo a wɔyɛ nnipa no! (Nkyekyɛm 26, 28-30) Nokwarem, ntease biara nni adwennwen hunu so. Entumi nto yɛn nkwa so ketewaa bi mpo. * (Nkyekyɛm 27) Ɔkwan bɛn so na yebetumi akwati adwennwen? Yesu tuu yɛn fo sɛ: Monkɔ so mfa Onyankopɔn som nni kan mo asetra mu. Wɔn a wɔyɛ saa no betumi anya ahotoso sɛ wɔn soro Agya de wɔn da biara da ahiade nyinaa ‘bɛka wɔn ho.’ (Nkyekyɛm 33) Awiei koraa no, Yesu de nyansahyɛ a mfaso wɔ so sen biara mae sɛ—yennnwennwen ɔkyena ho. Dɛn nti na ɛsɛ sɛ yɛde ɔkyena adwennwen ka ɛnnɛ de ho? (Nkyekyɛm 34) Afei nso, dɛn nti na ɛsɛ sɛ yedwennwen nneɛma a ebia ɛrensi da ho sɛnea ɛnsɛ? Afotu a nyansa wom saa a yɛde bedi dwuma no betumi ama yɛade yɛn ho afi akomatusɛm pii ho wɔ wiase a adwennwen ahyɛ mu ma yi mu.\n8 Ɛda adi pefee sɛ, mfaso wɔ Yesu afotu a ɔde mae no so nnɛ te sɛ nea na mfaso wɔ so wɔ bere a ɔde mae bɛyɛ mfirihyia 2,000 a atwam ni no ara pɛ. So ɛnyɛ ɔsoro nyansa ho adanse? Nnipa afotu a nyansa a eye sen biara wom mpo no taa twam, na ɛnkyɛ na wɔayɛ mu nsakrae anaasɛ wɔasesa no. Nanso, Yesu nkyerɛkyerɛ ayɛ nea mfaso wɔ so bere nyinaa. Na ɛnsɛ sɛ ɛyɛ yɛn nwonwa, efisɛ Ɔfotufo Nwonwafo yi ‘kaa Onyankopɔn asɛm.’—Yohane 3:34.\n9. Dɛn na asraafo bi ka faa Yesu nkyerɛkyerɛ ho, na dɛn nti na na eyi nyɛ asɛm a wɔagugu mu?\n9 Beae a ɛto so abien a Yesu daa Onyankopɔn nyansa adi ne sɛnea ɔkyerɛkyerɛe no. Bere bi, asraafo bi a wɔsomaa wɔn sɛ wɔnkɔkyere no de nsapan san kɔe kɔkaa sɛ: “Onipa biara nkasae sɛ onipa yi da.” (Yohane 7:45, 46) Ná eyi nyɛ asɛm a wɔagugu mu. Wɔ nnipa a na wɔatra ase pɛn nyinaa mu no, Yesu a ‘ofi soro’ no na na ɔwɔ nimdeɛ ne osuahu sen biara a na nnipa betumi asua nneɛma pii afi mu. (Yohane 8:23) Ɔkyerɛkyerɛe wɔ ɔkwan bi a onipa biara ntumi nkyerɛkyerɛ saa da so. Susuw akwan abien a Ɔkyerɛkyerɛfo nyansafo yi faa so no ho nhwɛ.\n“Ne kyerɛkyerɛ no maa nkurɔfo akuwakuw no ho dwiriw wɔn”\n10, 11. (a) Dɛn nti na Yesu mfatoho ahorow a ɔmae no betumi ayɛ yɛn nwonwa ɔkwan biara so? (b) Dɛn ne bɛ, na nhwɛso bɛn na ɛkyerɛ sɛ Yesu mmɛ no yɛ nea etu mpɔn yiye sɛ yɛde kyerɛkyerɛ?\n10 Mfatoho a ɔde dii dwuma ɔkwan a etu mpɔn so. Wɔka kyerɛ yɛn sɛ: ‘Yesu kasa kyerɛɛ nkurɔfo akuwakuw no mmebu mu, na wankwati bɛ anka asɛm biara ankyerɛ wɔn.’ (Mateo 13:34) Da biara da asetram nneɛma a ɔnam so tumi kyerɛkyerɛɛ nokware ahorow a emu dɔ wɔ ɔkwan a ɛso bi nni so no yɛ nwonwa ankasa. Akuafo a wɔregu aba, mmea a wɔreto abodoo, mmofra a wɔredi agoru wɔ gua so, apofofo a wɔretwe asawu, nguanhwɛfo a wɔrehwehwɛ nguan a wɔayera—na eyinom yɛ nneɛma a n’atiefo ahu no mpɛn pii. Sɛ wɔde nneɛma a yenim yɛ nokware ahorow a ɛho hia ho mfatoho a, nokware a ɛte saa no ka yɛn adwene ne yɛn komam ntɛm.—Mateo 11:16-19; 13:3-8, 33, 47-50; 18:12-14.\n11 Na Yesu taa bu bɛ, ɔka nsɛm ntiantiaa a yenya abrabɔ anaa honhom fam nokware ahorow ho asuade wom. Esiane sɛ asɛm a wɔka fa biribi pɔtee ho asete ne ne kae nyɛ den sɛnea nsusuwii a enni nnyinaso te nti, mmɛ no boae ma wɔkaee Yesu nkyerɛkyerɛ no. Yesu kaa N’agya ho asɛm wɔ mfonini kwan so fann wɔ mmɛ pii mu a na ɛbɛyɛ den sɛ obi werɛ betumi afi. Sɛ nhwɛso no, hena na ɔrentumi nhu asɛntitiriw a ɛwɔ ɔba hohwini ho bɛ yi mu—sɛ, sɛ obi a wafom kwan da nokware ahonu adi a, Yehowa behu no mmɔbɔ na wasan agye no atom wɔ ɔdɔ mu?—Luka 15:11-32.\n12. (a) Ɔkwan bɛn so na Yesu de nsɛmmisa dii dwuma wɔ ne nkyerɛkyerɛ mu? (b) Ɔkwan bɛn so na Yesu maa wɔn a wobisaa ne tumi ho asɛm no yɛɛ komm?\n12 Nsɛmmisa a ɔde dii dwuma ahokokwaw so. Yesu de nsɛmmisa dii dwuma maa n’atiefo ankasa maa mmuae, hwehwɛɛ adwene ahorow a wokura mu, anaasɛ wosisii wɔn ankasa gyinae. (Mateo 12:24-30; 17:24-27; 22:41-46) Bere a nyamesom akannifo no bisaa Yesu sɛ ɔwɔ Onyankopɔn tumi anaa no, obuae sɛ: “Yohane asubɔ no, efi soro anaasɛ efi nnipa?” Bere a asɛmmisa no maa wɔn ho dwiriw wɔn no, wosusuw ho wɔn mu kae sɛ: “Sɛ yɛka sɛ efi soro a, ɔbɛka sɛ: Ɛnde ɛdɛn nti na moannye no anni? Anaa yɛnka sɛ: Efi nnipa? nanso wosuro nkurɔfokuw no; efisɛ nnipa nyinaa bu Yohane sɛ ɔyɛ odiyifo ampa.” Awiei koraa no, wobuae sɛ: “Yennim.” (Marko 11:27-33; Mateo 21:23-27) Yesu nam asɛm bi a ɛnyɛ den a obisae so ma wɔyɛɛ komm, na wɔn komam nnaadaasɛm daa adi.\n13-15. Ɔkwan bɛn so na Samariani mmɔborohunufo no ho bɛ no da Yesu nyansa adi?\n13 Ɛtɔ mmere bi a na Yesu de akwan horow di dwuma bisabisa nsɛm bi a ɛkanyan adwene wɔ ne mfatoho ahorow mu. Bere a Yudani mmarakyerɛfo bi bisaa Yesu nea ɛsɛ sɛ ɔyɛ na ama wanya daa nkwa no, Yesu twee n’adwene sii Mose Mmara a ɛka sɛ yɛnnɔ Onyankopɔn ne yɛn yɔnko nnipa no so. Esiane sɛ na ɔbarima no pɛ sɛ ɔda ne ho adi sɛ ɔyɛ ɔtreneeni nti, obisae sɛ: “Hena ne me yɔnko?” Yesu kaa asɛm bi de maa mmuae. Adwowtwafo hwee Yudani barima bi a na ɔno nkutoo retu kwan, gyaw no hɔ a na ɔreyɛ awu. Yudafo baanu, nea edi kan, ɔsɔfo, ne afei Lewini, betwaam. Wɔn baanu nyinaa ammoa no. Afei Samariani bi betwaam hɔ. Ne yam hyehyee no, ma ɔtɔɔ ne bo ase kyekyeree ɔbarima no akuru no fii ɔdɔ mu de no kɔɔ ahɔhodan mu dwoodwoo, baabi a na obetumi ate apɔw. Bere a Yesu de asɛm no reba awiei no, obisaa ɔsɛmmisafo no sɛ: “Afei wɔn baasa yi mu hena na wususuw sɛ wayɛ nea ɔkɔtɔɔ akwanmukafo mu yi yɔnko?” Ɔbarima no buae sɛ: “Nea ohuu no mmɔbɔ no.”—Luka 10:25-37.\n14 Ɔkwan bɛn so na ɛbɛ no da Yesu nyansa adi? Wɔ Yesu bere so no, na Yudafo no de asɛm “yɔnko” frɛ wɔn a na wodi wɔn atetesɛm so nkutoo—akyinnye biara nni ho sɛ na Samariafo nka ho. (Yohane 4:9) Sɛ anka Yesu kaa Samariani bi a wopiraa no ne Yudani bi a ɔkɔboaa no ho asɛm a, so anka ɛno beyi nsusuwii bɔne no afi hɔ? Yesu fi nyansam kaa asɛm no ma ɛbɛyɛɛ sɛ Samariani na ofii ayamye mu boaa Yudani bi. Hyɛ asɛm a Yesu bisae wɔ asɛm no awiei no nso nsow. Ɔdanee adwene fii nea wosusuw sɛ asɛm “yɔnko” fa ne ho no so. Sɛ yɛbɛka a, mmarakyerɛfo no bisaa no sɛ: ‘Hena na ɛsɛ sɛ ɔyɛ me yɔnko a enti ɛsɛ sɛ medɔ no?’ Nanso, Yesu bisae sɛ: ‘Afei wɔn baasa yi mu hena na wususuw sɛ ɔyɛɛ ne yɔnko?’ Yesu antwe adwene ansi nea wɔdaa ayamye adi kyerɛɛ no, nea wopiraa no no so, na mmom nea ɔdaa ayamye adi, Samariani no. Ɔyɔnko pa fi ne pɛ mu da ɔdɔ adi kyerɛ afoforo ɛmfa ho abusua a wofi mu. Ná Yesu ntumi mfa ɔkwan foforo biara so mma asɛm no mu nna hɔ nsen eyi.\n15 So ɛyɛ nwonwa sɛ Yesu ‘nkyerɛkyerɛ’ no maa nkurɔfo no ho dwiriw wɔn na wɔbɛn no no? (Mateo 7:28, 29) Bere bi ‘nkurɔfokuw a wɔdɔɔso’ traa ne nkyɛn nnansa a wɔannidi mpo!—Marko 8:1, 2.\n16. Ɔkwan bɛn so na Yesu ‘kyerɛe ankasa’ sɛ Onyankopɔn nyansa na ɛkyerɛɛ no kwan?\n16 Beae a ɛto so abiɛsa a Yesu daa Yehowa nyansa adi ne n’asetra kwan. Nyansa yɛ ade a mfaso wɔ so; ɛyɛ adwuma. Osuani Yakobo bisae sɛ: “Mo mu hena na ɔyɛ onyansafo.” Afei obuaa n’ankasa asɛm no sɛ: “Ɔmfa ne bra pa nkyerɛ sɛnea ɛte.” (Yakobo 3:13, The New English Bible) Sɛnea Yesu yɛɛ n’ade no ‘kyerɛe ankasa’ sɛ Onyankopɔn nyansa na na ɛkyerɛ no kwan. Ma yensusuw sɛnea ɔdaa atɛmpa adi wɔ n’asetra kwan mu ne sɛnea ɔne afoforo dii nsɛm no ho.\n17. Adanse ahorow bɛn na ɛwɔ hɔ a ɛkyerɛ sɛ na Yesu kari pɛ wɔ n’asetra mu?\n17 So woahyɛ no nsow sɛ nnipa a wonni atɛmpa taa yɛ ade tra so? Yiw, egye nyansa na ama obi akari pɛ. Yesu karii pɛ wɔ Onyankopɔn nyansa a ɔdaa no adi mu. Nea ɛsen ne nyinaa no, ɔde honhom fam nneɛma dii kan wɔ n’asetra mu. Na ɔyɛ asɛmpaka adwuma no a onni adagyew koraa. Ɔkae sɛ: “Eyi nti na mebae.” (Marko 1:38) Sɛnea ɛte no, na honam fam nneɛma nyɛ no ade titiriw; ɛte sɛ nea na onni honam fam nneɛma pii. (Mateo 8:20) Nanso, na ɔnyɛ ɔhotuafo. Yesu, te sɛ N’agya, ‘anigye Nyankopɔn’ no, yɛ obi a na ɔwɔ anigye, na ɔmaa afoforo nso ani gyei. (1 Timoteo 1:11; 6:15) Bere a ɔkɔɔ ayeforohyia apontow bi ase—adeyɛ a wɔtaa bɔ nnwom, to nnwom, na wodi ahurusi wɔ ase—no, wankɔ hɔ sɛ ɔrekɔma agoru no agu. Bere a nsa no sae no, ɔdanee nsu nsa pa, anonne a ‘ɛma ɔdesani koma tɔ ne yam.’ (Dwom 104:15; Yohane 2:1-11) Yesu penee nsa a wɔto frɛɛ no kɔɔ adidi ahorow ase no so, na na ɔtaa kyerɛkyerɛ wɔ adeyɛ a ɛtete saa ase.—Luka 10:38-42; 14:1-6.\n18. Ɔkwan bɛn so na Yesu de atɛmpa dii dwuma wɔ ɔne n’asuafo no nsɛnnii mu?\n18 Yesu de atɛmpa dii dwuma wɔ ɔne afoforo nsɛnnii mu. Sɛnea na onim nnipa su no maa ohuu n’asuafo no yiye. Na onim no yiye sɛ wɔnyɛ pɛ. Nanso, ohuu su pa ahorow wɔ wɔn ho. Ohuu nneɛma pa a na nnipa a Yehowa atwe wɔn yi betumi ayɛ no. (Yohane 6:44) Wɔn sintɔ ahorow no nyinaa akyi no, Yesu daa no adi sɛ ɔwɔ wɔn mu ahotoso. Bere a ɔreda ahotoso a ɛte saa adi no, ɔde asɛyɛde a emu yɛ duru hyɛɛ n’asuafo no nsa. Ɔhyɛɛ wɔn sɛ wɔnka asɛmpa no, na na ɔwɔ wɔn mu ahotoso sɛ wobetumi ayɛ saa adwuma no. (Mateo 28:19, 20) Asomafo no Nnwuma no di adanse sɛ wɔde nokwaredi yɛɛ adwuma a ɔde hyɛɛ wɔn nsa no. (Asomafo no Nnwuma 2:41, 42; 4:33; 5:27-32) Ɛnde, ɛda adi pefee sɛ na nyansa wom sɛ Yesu nyaa wɔn mu ahotoso.\n19. Ɔkwan bɛn so na Yesu daa no adi sɛ ‘odwo na ɔbrɛ ne ho ase koma mu’?\n19 Sɛnea yehui wɔ Ti 20 no, Bible de odwo bata nyansa ho. Nokwarem no, Yehowa yɛ eyi ho nhwɛso pa. Na Yesu nso ɛ? Ɛyɛ anigye sɛ wubehu ahobrɛase a Yesu daa no adi wɔ ɔne n’asuafo nsɛnnii mu. Sɛ́ onipa a ɔyɛ pɛ no, na ɔkorɔn sen wɔn. Nanso, wammu n’asuafo no animtiaa. Saa ara na wamma wɔante nka sɛ wɔba fam anaasɛ wɔmfata da. Mmom no, osusuw wɔn sintɔ ahorow ho na onyaa wɔn mfomso ahorow ho boasetɔ. (Marko 14:34-38; Yohane 16:12) So ɛnyɛ nwonwa sɛ mmofra mpo de abotɔyam kɔɔ Yesu nkyɛn? Akyinnye biara nni ho sɛ wɔbɛn no efisɛ na ‘odwo na na ɔbrɛ ne ho ase koma mu.’—Mateo 11:29; Marko 10:13-16.\n20. Ɔkwan bɛn so na Yesu daa ntease adi wɔ ɔne Amanaman muni bea bi a na adaemone rehaw ne babea no nsɛnnii mu?\n20 Yesu daa Onyankopɔn dwo adi wɔ ɔkwan a ɛho hia foforo so nso. Na ɔda ntease adi, anaasɛ ogyae nsɛm mu, bere a mmɔborohunu ma eyi fata no. Sɛ nhwɛso no, kae bere a ɔbea bi a ɔyɛ Amanaman muni srɛɛ no sɛ ɔnsa ne babea a na adaemone haw no dodo yare no. Mfiase no, Yesu faa akwan abiɛsa so kyerɛe sɛ ɔremmoa ɔbea no—nea edi kan, wammua no; nea ɛto so abien, denam ka a ɔka kyerɛɛ no tẽẽ sɛ wansoma no Amanaman mufo nkyɛn na mmom Yudafo nkyɛn no so; na nea ɛto so abiɛsa no, denam mfatoho bi a ɔyɛe a esii asɛnkoro no ara so dua ayamye mu no so. Nanso, ɔbea no kɔɔ so srɛɛ no, a edii adanse sɛ na ɔwɔ gyidi soronko. Wɔ tebea soronko yi mu no, Yesu yɛɛ n’ade dɛn? Ɔyɛɛ ade a ɔkae sɛ ɔrenyɛ no. Ɔsaa ɔbea no babea no yare. (Mateo 15:21-28) Odwo a ɛyɛ nwonwa, ɛnte saa? Na kae sɛ, odwo ne ade a wogyina so da nokware nyansa adi.\n21. Dɛn nti na ɛsɛ sɛ yɛbɔ mmɔden suasua Yesu nipasu, ne kasa, ne n’akwan?\n21 Hwɛ sɛnea yebetumi anya anigye sɛ Nsɛmpa no da onipa a onim nyansa sen biara a watra ase pɛn nsɛm ne ne nneyɛe adi! Ɛsɛ sɛ yɛkae sɛ Yesu daa N’agya su adi pɛpɛɛpɛ. Sɛ yesuasua Yesu nipasu, ne kasa, ne n’akwan a, yebenya nyansa a efi soro. Wɔ ti a edi hɔ mu no, yebehu sɛnea yebetumi de Onyankopɔn nyansa adi dwuma wɔ yɛn asetra mu.\n^ nky. 1 Wɔ Bible mmere mu no, na wɔbɔ dua adwumfo paa ma wosisi adan, yɛ nkongua ne apon, ne nnwinnade a wɔde yɛ kuadwuma. Justin Martyr a ɔtraa ase wɔ afeha a ɛto so abien Y.B. mu no kyerɛw Yesu ho asɛm sɛ: “Bere a na ɔwɔ nnipa mu no, na ɔyɛ adwuma sɛ duadwumfo, na ɔyeyɛɛ fɛtɛw ade ne kɔndua.”\n^ nky. 6 Nea Hela adeyɛ asɛm a wɔkyerɛɛ ase ‘dwennwen’ no kyerɛ ne sɛ “biribi begye w’adwene.” Sɛnea wɔde dii dwuma wɔ Mateo 6:25 no, ɛkyerɛ adwennwen a ɛma ehu ka obi anaasɛ ɛma n’adwene hinhim, na ɛma anigye a ɔwɔ wɔ asetram sɛe no.\n^ nky. 7 Nokwarem no, nyansahu nhwehwɛmu ada no adi sɛ adwennwen ntraso betumi ama yɛanya komayare ne nyarewa foforo pii a ebetumi atwa yɛn nkwa nna so.\nMmebusɛm 8:22-31 Ɔkwan bɛn so na nyansa a wɔka ho asɛm sɛ onipa no ne nea Bible ka fa Yehowa Abakan no ho hyia?\nMateo 13:10-15 Ɔkwan bɛn so na Yesu mfatoho ahorow no tumi maa nea na ɛwɔ n’atiefo komam daa adi?\nYohane 1:9-18 Dɛn nti na Yesu tumi daa Onyankopɔn nyansa adi?\nYohane 13:2-5, 12-17 Ɔkwan bɛn so na Yesu yɛɛ nhwɛsode, na asuade bɛn na ɔnam so kyerɛkyerɛɛ n’asomafo no?


Ehia Sɛ Mmofra Sua Sɛnea Wɔbɛbrɛ Wɔn Ho Ase\nNyan! | No. 2 2019\nKENKAN WƆ Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bengali Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Croatian Cuban Sign Language Czech Danish Douala Drehu Dutch Efik English Estonian Ewe Fijian Finnish French Garifuna Georgian German Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Italian Italian Sign Language Japanese Kannada Kazakh Kekchi Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Low German Luganda Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndebele (Zimbabwe) Nepali Ngangela Norwegian Nyaneka Nyungwe Pangasinan Papiamento (Aruba) Papiamento (Curaçao) Persian Polish Polish Sign Language Portuguese Portuguese (Portugal) Punjabi Quechua (Bolivia) Quichua (Chimborazo) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tlapanec Tok Pisin Tshwa Tswana Turkish Tuvaluan Twi Tzeltal Ukrainian Uzbek Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nSɛnea Ɔbɛbrɛ Ne Ho Ase\nDƐN NE AHOBRƐASE?\nNnipa a wɔbrɛ wɔn ho ase no bu ade. Wɔnyɛ ahantan, na wɔnhwɛ kwan sɛ afoforo de nidi soronko bɛma wɔn. Mmom obi a ɔwɔ ahobrɛase no fi ne komam dwen afoforo ho, na ɔwɔ ɔpɛ sɛ obesua biribi afi wɔn hɔ.\nEbinom susuw sɛ, obi brɛ ne ho ase a ɛkyerɛ sɛ n’ani nyɛ den. Nanso wei nyɛ nokware. Nokwasɛm ne sɛ, sɛ obi brɛ ne ho ase a, ogye ne mfomso tom, na otumi hu nneɛma a ɔmmɔ mu mmɔden.\nADƐN NTI NA AHOBRƐASE HO HIA?\nAhobrɛase ma yetumi ne afoforo bɔ. Nhoma bi ka sɛ: “Sɛ yɛbɛka pa ara a, nnipa a wɔbrɛ wɔn ho ase no, ɛnyɛ den sɛ wobenya nnamfo.” Ɛtoa so sɛ, “ɛyɛ mmerɛw ma nnipa a wɔte saa no sɛ wɔne obiara bɛtena asomdwoe mu.”—The Narcissism Epidemic.\nSɛ wo ba brɛ ne ho ase a, ɛbɛboa no daakye. Seesei a wo ba da so ara yɛ abofra no, sɛ ohu sɛnea ɔbɛbrɛ ne ho ase a, onyin na ɔrepɛ adwuma a ɛrenyɛ den mma no. Ɔbenfo Leonard Sax kyerɛwee sɛ: “Mmabun a wɔyɛ dwae no, wonnye ntom sɛ ɛnyɛ biribiara na wobetumi ayɛ. Sɛ saafo no rekɔpɛ adwuma a, wɔntaa nnya. Nanso mmabun a wɔbɔ mmɔden sɛ wobehu nea adwumawura no rehwehwɛ afi wɔn hɔ bere a ɔrebisabisa wɔn nsɛm no, wɔn na wɔn nsa taa ka adwuma a wɔrepɛ no.” *\nSƐNEA WOBƐKYERƐ WO BA AHOBRƐASE\nBoa wo ba na wammu ne ho antra so.\nBIBLE MU AFOTUSƐM: “Sɛ obi bu ne ho sɛ ɔyɛ obi na ɔnyɛ hwee a, na ɔredaadaa ne ho.”—Galatifo 6:3.\nMfa nsɛm akɛse akɛse nhyɛ wo ba no tirim. Nsɛm bi wɔ hɔ a ebinom susuw sɛ, sɛ wɔka kyerɛ wɔn mma a, ɛbɛhyɛ wɔn nkuran. Ebi ne, “Nea wode besi w’ani so biara wubetumi ayɛ,” ne “Biribiara nni hɔ a wuntumi nyɛ.” Nanso nea ɛte ne sɛ, nsɛm a ɛtete saa ntaa mma mu. Sɛ wo ba de botae papa a obetumi adu ho sisi n’ani so na ɔyere ne ho yɛ ho adwuma a, ebesi no yiye.\nKamfo wo mma wɔ nneɛma pɔtee a wɔyɛ ho. Sɛ woka kyerɛ wo ba kɛkɛ sɛ, “Mete wo so a na masɔre” a, ɛremma ɔmmrɛ ne ho ase. Ma onhu adepa a wayɛ a enti worekamfo no saa.\nMma wo ba nsɛe bere pii wɔ intanɛt anaa sohyial media so. Nkurɔfo taa de ɔdom akyɛde a wɔwɔ ne nea wɔatumi ayɛ wɔ abrabɔ mu hoahoa wɔn ho wɔ intanɛt anaa sohyial media so. Sɛ obi yɛ saa a, ɛkyerɛ sɛ onni ahobrɛase.\nBoa wo ba ma onsua sɛnea ɔfom a, ɔbɛpa kyɛw ntɛm. Sɛ wo ba di mfomso a, boa no ma onhu ne bɔne na ɔmpa ho kyɛw.\nBoa no ma ɔnkyerɛ nneɛma ho anisɔ.\nBIBLE MU AFOTUSƐM: “Monkyerɛ nneɛma ho anisɔ.”—Kolosefo 3:15.\nBoa no ma ɔnkyerɛ Onyankopɔn abɔde ho anisɔ. Ɛsɛ sɛ mmofra sua sɛ wɔbɛkyerɛ nneɛma a Onyankopɔn abɔ ho anisɔ, na wohu sɛ yehia saa nneɛma yi na yɛatumi atena nkwa mu. Yehia mframa, nsu, ne aduan na yɛatumi atena ase. Fa saa nneɛma yi kyerɛ wo ba no ma ɔnkyerɛ Onyankopɔn abɔde a ɛyɛ nwonwa no ho anisɔ.\nBoa no ma ɔnkyerɛ nea afoforo yɛ ho anisɔ. Boa wo ba no ma onhu sɛ ɛnsɛ sɛ ɔma n’ani bere afoforo esiane sɛ wɔwɔ nimdeɛ anaa wɔbɔ mmɔden sen no nti. Mmom no, ma onhu sɛ obetumi asua biribi afi afoforo hɔ.\nKyerɛ no sɛnea sɛ obi yɛ ade ma no a, ɔbɛda no ase. Boa wo ba ma onsua sɛ ɔbɛka “me da wo ase.” Nanso ɛnsɛ sɛ ɔka no kɛkɛ, mmom ɛsɛ sɛ efi ne komam. Sɛ obi kyerɛ nneɛma ho anisɔ a, ɛkyerɛ sɛ ɔbrɛ ne ho ase.\nBoa wo mma ma wonhu sɛ ehia sɛ wɔyɛ nneɛma boa afoforo.\nBIBLE MU AFOTUSƐM: “Mumfi ahobrɛase mu mmu afoforo sɛ wɔkyɛn mo, na monnhwɛ nneɛma a ɛfa mo nko ara ho, na mmom monhwɛ nea ɛfa afoforo ho nso bi.”—Filipifo 2:3, 4.\nNnwuma a wɔyɛ wɔ fie no, hwɛ sɛ wo ba bɛyɛ bi. Sɛ woamma wo ba anyɛ fie nnwuma a, ebetumi ama wanya adwene sɛ ne ho hia araa ma enti fie nnwuma ba fam dodo ma no. Ɛsɛ sɛ wo ba di kan yɛ fie nnwuma wie ansa na wakodi agorɔ. Boa no ma onhu sɛ ɔyɛ fie nnwuma a, afoforo benya so mfaso, na kyerɛ no sɛ ɛbɛma afoforo ani asɔ no, na wɔabu no.\nBoa no ma onhu sɛ eye sɛ ɔbɛyɛ nnwuma aboa afoforo. Sɛ abofra bi yɛ saa a, ɛno pa ara na ɛbɛma ne ho akokwaw. Enti boa wo ba ma ɔmfa n’ani nto fam na onhu wɔn a wohia mmoa no. Wo ne no mmɔ nkɔmmɔ nhwɛ nea obetumi ayɛ de aboa wɔn. Boa wo ba ma ɔnyɛ nneɛma mmoa afoforo, na kamfo no wɔ ho.\n^ nky. 8 Efi nhoma bi a wɔato din The Collapse of Parenting.\nFI ASE WƆ NE MMOFRAASE PƐƐ\nAbofra a ɔbɔ mmɔden sɛ ɔbɛyɛ nnwuma a ɛba fam wɔ fie no, sɛ onyin a, ɛbɛyɛ mmerɛw ama no sɛ ɔne afoforo bɛbom ayɛ adwuma\nMa Wo Ba Nhwɛ Wo Nsua Wo\nƐyɛ a mema me mma hu sɛ, ɛtɔ da a me nso mihia afoforo mmoa anaa?\nƐyɛ a meka afoforo ho asɛmpa na mekyerɛ nea wɔyɛ ho anisɔ, anaa mibu wɔn animtiaa?\nƐyɛ a mema me mma hu sɛ m’ani gye ho sɛ mɛyɛ nneɛma aboa afoforo anaa?\nNea Yɛyɛe Ni . . .\n“Yɛn babea no kaa abaayewa bi a ɔne no wɔ sukuu ho asɛm kyerɛɛ yɛn. Ɔkaa sɛ abaayewa no suban nyɛ fɛ, enti obiara mpɛ n’asɛm. Yɛn babea no kaa saa no, meka kyerɛɛ no sɛ onnwen nea ebia abaayewa no refa mu wɔ fie no ho. Nea ɛte ne sɛ, ɛnyɛ obiara na nneɛma kɔ yiye wɔ n’abusua mu. Mekaa saa no, ɛboaa yɛn babea no ma obehui sɛ ɔnkyɛn afoforo. Sɛ ɛte sɛ nea ne suban ye sen afoforo mpo a, ebia esiane sɛ nneɛma kɔ yiye ma no nti na ɛte saa.”—Karen.\n“Ɛyɛ a yɛka kyerɛ yɛn mmabea no sɛ wɔmma wɔn ani nnye nea wosua wɔ sukuu mu no ho, wɔnyere wɔn ho nyɛ nea wobetumi biara, na ɛnsɛ sɛ wɔde wɔn ho toto afoforo ho. Yɛpɛ sɛ wohu sɛ yɛn nso, yɛremfa wɔn ntoto obiara ho.”—Marianna.\nMmofra Ntetee Aware Ne Abusua\nKyerɛkyerɛ Wo Mma na Wɔmmrɛ Wɔn Ho Ase\nBoa wo ba ma ɔmmrɛ ne ho ase na bere koro no ara ommu ne ho sɛnea ɛsɛ.\nAhosodi So Wɔ Mfaso\nSɛnea Obegyina Tebea Biara Ano\nSɛnea Obedi N’asɛde Ho Dwuma\nWohia Mpanyimfo Akwankyerɛ\nEhia Sɛ Wɔbɔ Bra Pa\nAwofo Betumi Anya Mmoa Pii Afi Bible Mu\nText Baabi a wubetumi atwe nneɛma akenkan NYAN! No. 2 2019 | Nneɛma Nsia a Ehia Sɛ Mmofra Sua\nAudio Baabi a wubetumi atwe nneɛma abɔ atie NYAN! No. 2 2019 | Nneɛma Nsia a Ehia Sɛ Mmofra Sua\nNo. 2 2019 | Nneɛma Nsia a Ehia Sɛ Mmofra Sua\nNYAN! No. 2 2019 | Nneɛma Nsia a Ehia Sɛ Mmofra Sua\nSɛnea Wode Nkamfoɔ a Ɛfata Bɛma Mmofra\nBrɛ Wo Ho Ase


Asomafo Nnwuma 23 | Intanɛt So Bible| Wiase Foforɔ Nkyerɛaseɛ\nAsomafo Nnwuma 23:1-35\nPaul kasae wɔ Sanhedrin no anim (1-10)\nAwurade hyɛɛ Paul den (11)\nEbinom bɔɔ pɔw sɛ wobekum Paul (12-22)\nWɔde Paul kɔɔ Kaesarea (23-35)\n23 Paul hwɛɛ Sanhedrin bagua no dinn, na ɔkae sɛ: “Mmarima, anuanom, mede ahonim* pa+ abɔ me bra wɔ Onyankopɔn anim abesi nnɛ da yi.” 2 Ɛnna ɔsɔfo panyin Anania ka kyerɛɛ wɔn a wogyinagyina ne nkyɛn no sɛ wɔmmɔ n’ano so. 3 Na Paul ka kyerɛɛ no sɛ: “Onyankopɔn rebɛbɔ wo, wo ɔfasu a wɔaka ho fitaa. Woatena ase de Mmara no rebebu me atɛn, ɛnna bere koro no ara worebu Mmara no so aka sɛ wɔmmɔ me?” 4 Ɛnna wɔn a wogyinagyina hɔ no bisaa no sɛ: “Onyankopɔn sɔfo panyin na woreyeyaw no no?” 5 Na Paul kae sɛ: “Anuanom, minnim sɛ ɔyɛ ɔsɔfo panyin. Efisɛ wɔakyerɛw sɛ, ‘Nka obi a odi wo man so ho asɛmmɔne.’”+ 6 Bere a Paul hui sɛ nnipa no fã yɛ Sadukifo, ɛnna fã nso yɛ Farisifo no, ɔteɛɛm wɔ Sanhedrin bagua no mu sɛ: “Mmarima, anuanom, meyɛ Farisini,+ Farisifo ba. Owusɔre a awufo benya no, ɛho anidaso nti na wɔrebu me atɛn yi.” 7 Asɛm a ɔkae yi nti, akasakasa baa Farisifo ne Sadukifo no ntam, na bagua no mu kyɛɛ abien. 8 Efisɛ Sadukifo no ka sɛ owusɔre anaa abɔfo anaa honhom nni hɔ, na Farisifo no de, wogye ne nyinaa di.*+ 9 Enti ɛhɔ yɛɛ gyegyeegye, na akyerɛwfo a wɔyɛ Farisifo no bi sɔree, na wɔkasakasae denneennen sɛ: “Yenhu mfomso biara wɔ onipa yi ho, nanso sɛ honhom anaa ɔbɔfo bi kasa kyerɛɛ no a,+ ɛnde—.” 10 Afei bere a akasakasa no yɛɛ kɛse no, na ɔsahene no suro sɛ wɔbɛtetew Paul mu. Enti ɔhyɛɛ asraafo no sɛ wonsian nkogye no mfi wɔn nsam, na wɔmfa no mmra asraafo asoɛe hɔ. 11 Anadwo a edi hɔ no, Awurade begyinaa ne nkyɛn, na ɔkae sɛ: “Nya akokoduru!+ Na sɛnea woadi me ho adanse frenkyemm wɔ Yerusalem no, saa ara na ɛsɛ sɛ wudi adanse wɔ Roma nso.”+ 12 Bere a ade kyee no, Yudafo no bɔɔ pɔw, na wɔkaa ntam sɛ wɔrennidi na wɔrennom kosi sɛ wobekum Paul. 13 Mmarima bɛboro 40 na wɔbɔɔ pɔw kaa ntam no. 14 Saa mmarima no kɔɔ asɔfo mpanyin no ne mpanyimfo no hɔ kɔkae sɛ: “Yɛadi nsew aka ntam sɛ yɛremfa hwee nka yɛn ano kosi sɛ yebekum Paul. 15 Enti mo ne Sanhedrin no nka nkyerɛ ɔsahene no sɛ, ɔmfa Paul mmrɛ mo. Monyɛ mo ho te sɛ nea mopɛ sɛ muhu n’asɛm no mu yiye no. Nanso yɛremma ommedu ha mpo na yɛakum no.” 16 Na Paul wɔfase* tee sɛ nkurɔfo no afa adwene sɛ wɔbɛkɔ akɔtetɛw Paul, enti ɔbaa asraafo asoɛe hɔ bɛbɔɔ Paul amanneɛ. 17 Ɛnna Paul frɛɛ asraafo mpanyimfo no baako, na ɔka kyerɛɛ no sɛ: “Fa aberante yi kɔ ɔsahene no hɔ, na ɔpɛ sɛ ɔka asɛm bi kyerɛ no.” 18 Enti ɔfaa no, na ɔde no kɔɔ ɔsahene no nkyɛn. Ɛnna ɔkae sɛ: “Ɔdeduani Paul frɛɛ me, na ɔka kyerɛɛ me sɛ memfa aberante yi mmrɛ wo, na ɔpɛ sɛ ɔka asɛm bi kyerɛ wo.” 19 Na ɔsahene no soo aberante no nsa de no kɔɔ nkyɛn, na obisaa no sɛ: “Asɛm bɛn na wopɛ sɛ woka kyerɛ me no?” 20 Ɔkae sɛ: “Yudafo no ayɛ adwene sɛ, wɔbɛsrɛ wo ama wode Paul abrɛ Sanhedrin no ɔkyena. Wɔbɛyɛ wɔn ho te sɛ nea wɔpɛ sɛ wohu n’asɛm no mu yiye no.+ 21 Nanso mma wɔnnnaadaa wo, efisɛ wɔn mu mmarima bɛboro 40 akɔtetɛw no, na wɔaka ntam* sɛ wɔrennidi na wɔrennom kosi sɛ wobekum no.+ Na seesei wɔayɛ krado. Nea wɔretwɛn ara ne sɛ wobɛpene so ama wɔn.” 22 Enti ɔsahene no ka kyerɛɛ aberante no sɛ: “Nka nkyerɛ obiara sɛ woaka asɛm yi akyerɛ me.” Ɛnna ɔma ɔkɔe. 23 Na ɔfrɛɛ asraafo mpanyimfo baanu, ɛnna ɔka kyerɛɛ wɔn sɛ: “Momma asraafo 200 mmoaboa wɔn ho, na momma asraafo 70 a wɔtete apɔnkɔ so, ne asraafo 200 a wokurakura mpeaw nso mmoaboa wɔn ho, na monkɔ Kaesarea anadwo dɔn a ɛto so abiɛsa* no mu. 24 Afei nso, mompɛ apɔnkɔ mma Paul ntena so nkɔ amrado Felike hɔ dwoodwoo.” 25 Ɛnna ɔkyerɛw krataa. Emu nsɛm ni: 26 “Me, Klaudio Lisia na merekyerɛw krataa yi. Merekyerɛw abrɛ wo, Onuonyamfo Amrado Felike: Asomdwoe nka wo! 27 Yudafo no kyeree ɔbarima yi a anka wɔrebekum no, nanso ntɛm ara na mede m’asraafo kogyee no,+ efisɛ mihui sɛ ɔyɛ Romani.+ 28 Ná mepɛ sɛ mihu sobo a wɔrebɔ no, enti mede no kɔɔ wɔn Sanhedrin bagua no anim.+ 29 Mihui sɛ wɔn Mmara no ho nsɛmnsɛm bi na wɔde abɔ no sobo,+ nso sobo no mu baako mpo nni hɔ a yebetumi agyina so akum no anaa yɛagu no nkɔnsɔnkɔnsɔn de no ato afiase. 30 Nanso obi abɛka akyerɛ me sɛ nkurɔfo abɔ ɔbarima no ho pɔw.+ Ɛno nti na ntɛm ara mede no rebrɛ wo no. Maka akyerɛ wɔn a wɔwɔ biribi tia no no sɛ, wɔmmɛbɔ no kwaadu wɔ w’anim.” 31 Enti asraafo yi faa Paul+ sɛnea wɔahyɛ wɔn no, na wɔde no baa Antipatri anadwo no. 32 Ade kyee no, wɔmaa asraafo a wɔtete apɔnkɔ so no de no kɔe, na asraafo a aka no san baa asraafo asoɛe hɔ. 33 Asraafo a wɔtete apɔnkɔ so no kɔɔ Kaesarea de krataa no kɔmaa amrado no, na wɔde Paul nso hyɛɛ ne nsa. 34 Enti ɔkenkan krataa no, na obisaa Paul ɔmantam ko a ofi mu, na ohui sɛ ofi Kilikia.+ 35 Ɛnna ɔka kyerɛɛ no sɛ: “Sɛ wɔn a wɔabɔ wo sobo no ba a,+ mɛyɛ aso atie wo yiye.” Na ɔhyɛe sɛ wɔnwɛn no wɔ Herode ahemfi* hɔ.\n^ Anaa “wɔka sɛ ne nyinaa wɔ hɔ.”\n^ Anaa “Paul nuabea babarima.”\n^ Anaa “wɔadi nsew.”\n^ Kyerɛ sɛ, bɛyɛ anadwo nnɔn 9.\n^ Anaa “aban mu.”\nAsomafo Nnwuma 23


Nsɛm Bi a Ɛfa Bible Ho: Adɛn Nti na Ɛsɛ sɛ Woma Bible Ho Asɛm Hia Wo?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nAdɛn Nti na Ɛsɛ sɛ Woma Bible Ho Asɛm Hia Wo?\nNhoma a agye din paa wɔ wiase ne Bible. Adɛn ntia? Ade biako a ɛwɔ Bible ho ne sɛ wokan a wuhu n’ani so ntɛm, efisɛ nsɛm a ɛwom no fa nnipa a wɔatena ase pɛn ho; ɛma yehu sɛnea wɔne wɔn yɔnko nnipa tenae ne sɛnea na wɔne Onyankopɔn ntam te. Nsɛm a ɛwom no, yebetumi de abɔ bra; emu nyɛ den na wotumi kyerɛ ase kɔ kasa bebree mu ma nnipa a wɔte baabiara kenkan te ase bere biara. Bible mu afotu nso boa yɛn biribiara mu.\nƐnyɛ sɛ Bible ka Onyankopɔn ho asɛm kɛkɛ, na mmom ɛka sɛ ɛyɛ nhoma a efi Onyankopɔn hɔ. Ɛma yehu Onyankopɔn din ne ne suban; ɛma yehu nea enti a Onyankopɔn bɔɔ asase ne nnipa. Efi tete na papa ne bɔne adi asi, na Bible ka ɛno nso ho asɛm; ɛma yehu awerɛhosɛm bi a ɛfa obiara ho, nanso ɛkyerɛ yɛn sɛ ebewie yiye. Sɛ wode adwempa kenkan Bible a, ɛbɛma woanya gyidi ne anidaso.\nNsɛm bi wɔ hɔ a, yɛrentumi nhu wɔ baabiara, gye sɛ Bible mu nko ara. Bible ma yɛte nsɛm bi ase yiye paa. Nsɛm no bi ni:\nNea enti a Onyankopɔn bɔɔ yɛn, ne nea enti a yehu amane\nNhyehyɛe a Onyankopɔn de begye adesamma\nNea Yesu ayɛ ama yɛn\nAsase ne nnipa daakye\nYɛsrɛ wo gye bere kakra kenkan nhoma yi mu nsɛm a aka no, na wubehu asɛm pɔtee a ɛwɔ Bible mu.\nNSƐM BI A ƐFA BIBLE HO\nAsɛmti: Ɛkyerɛ sɛnea Onyankopɔn soro Ahenni de adetrenee ne asomdwoe bɛba asase so\nEmu nsɛm: Nhoma dodow a wɔde Hebri kasa kyerɛwee yɛ 39 (emu kakra wɔ hɔ a wɔde Aram kasa na ɛkyerɛwee); nea wɔde Hela kasa kyerɛwee yɛ 27\nNe kyerɛw: Bible no kyerɛw dii bɛyɛ mfe 1,600, na nnipa bɛyɛ 40 na wɔkyerɛwee. Ne kyerɛw no fii ase 1513 A.Y.B., na ɛbaa awiei afe 98 Y.B.\nKasa dodow: Seesei wɔakyerɛ Bible no nyinaa anaa ne fã bi ase kɔ kasa bɛboro 2,500 mu


So Wuhu Yesu Mmae Ho Sɛnkyerɛnne No?\nƆwɛn-Aban—Nea Adesua Nsɛm Wom | October 1, 2005\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\nOBIARA nni hɔ a ɔpɛ sɛ ɔyare denneennen bɔ no anaasɛ asiane bi to no. Onipa a onim nyansa ma n’ani da hɔ wɔ nsɛnkyerɛnne a ɛkyerɛ sɛ asiane ahorow bi reba ho, na ɔyɛ ho biribi wɔ ɔkwan a ɛfata so, na ama watumi akwati asiane ahorow a ɛtete saa no. Yesu Kristo kaa asiane pɔtee bi a ɛsɛ sɛ yehu ho asɛm. Ná sɛnkyerɛnne a ɔretwe adwene asi so no bɛka wiase ne emu nnipa nyinaa. Wo ne w’abusua ka ho.\nYesu kaa Onyankopɔn Ahenni a ebeyi abɔnefosɛm afi hɔ na adan asase paradise ho asɛm. Ná n’asuafo no ho pere wɔn wɔ eyi ho, na na wɔpɛ sɛ wohu bere a Ahenni no bɛba. Wobisae sɛ: “Dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?”—Mateo 24:3.\nNá Yesu nim sɛ mfirihyia pii betwam wɔ ne wu ne ne wusɔre akyi ansa na wɔde no asi ahengua so wɔ soro sɛ Mesia Hene ma wadi adesamma so. Esiane sɛ na nnipa remfa wɔn ani nhu ahengua so a wɔde Yesu besi no nti, ɔmaa sɛnkyerɛnne bi a ɛbɛma n’akyidifo ahu ne “mmae” ne “bere a ɛwɔ hɔ yi awiei.” Nneɛma pii na ɛbom yɛ sɛnkyerɛnne anaa agyiraehyɛde yi—Yesu mmae ho sɛnkyerɛnne no.\nNsɛmpa akyerɛwfo, Mateo, Marko, ne Luka mu biara de ahwɛyiye yɛɛ Yesu mmuae no ho kyerɛwtohɔ. (Mateo, ti 24 ne 25; Marko, ti 13; Luka, ti 21) Bible akyerɛwfo foforo de nsɛm pii kaa sɛnkyerɛnne no ho. (2 Timoteo 3:1-5; 2 Petro 3:3, 4; Adiyisɛm 6:1-8; 11:18) Yɛrentumi nka sɛnkyerɛnne no mu nsɛm nyinaa ho asɛm mmiako mmiako wɔ asɛm yi mu, nanso yebesusuw nsɛm atitiriw anum a ɛka bom yɛ sɛnkyerɛnne a Yesu kaa ho asɛm no ho. Wubehu sɛ w’ankasa wubenya nsɛm atitiriw anum yi so mfaso.—Hwɛ adaka a ɛwɔ kratafa 6 no.\n“Nsakrae Bi a Ɛhyɛɛ Bere Foforo Bi Ase”\n“Ɔman bɛsɔre atia ɔman, na ahenni atia ahenni.” (Mateo 24:7) German nsɛmma nhoma a ɛde Der Spiegel, bɔ amanneɛ sɛ ansa na afe 1914 reba no, na nkurɔfo “gye di sɛ wɔrebenya asetra pa a ahofadi, nkɔso, ne yiyedi pii wom.” Nanso, biribiara sakrae. Nsɛmma nhoma GEO ka sɛ: “Saa ɔko a efii ase August 1914 na ɛbaa awiei November 1918 no yɛɛ ahodwiriw yiye. Ɛsakraa adesamma asetra mpofirim maa nsonsonoe bɛdaa asetra dedaw ne foforo no ntam.” Asraafo bɛboro ɔpepem 60 a wofi nsasepɔn anum so na wɔde wɔn ho hyɛɛ ɔko a na atirimɔdensɛm wom no mu. Sɛ wɔkyekyɛm pɛpɛɛpɛ a, na wokunkum asraafo bɛyɛ 6,000 da biara. Efi saa bere no, abakɔsɛm akyerɛwfo a wɔatra ase a ɛsono amanyɔsɛm ho adwene a wɔn mu biara wɔ no nyinaa abu “afe 1914 kosi 1918 sɛ nsakrae bi a ɛhyɛɛ bere foforo bi ase.”\nWiase Ko I no de nsakrae ahorow bi a wontumi nsesa baa nnipa asetram, na ɛde adesamma kɔɔ bere a ɛwɔ hɔ yi nna a edi akyiri mu. Akodi ne amumɔyɛsɛm pii na ɛkɔɔ so wɔ saa afeha a ɛto so 20 no nkae mu. Na nneɛma nsakra nyɛɛ yiye wɔ afeha a ɛto so 21 yi mfiase mu. Ɔko akyi no, sɛnkyerɛnne no afã foforo nso ada adi.\nƆkɔm, Yaredɔm, ne Asasewosow\n‘Aduankɔm bɛba.’ (Mateo 24:7) Ɔkɔm sii Europa wɔ Wiase Ko a edi kan no mu, na ɔkɔm ahaw nnipa fi saa bere no abedu nnɛ. Abakɔsɛm kyerɛwfo Alan Bullock kyerɛwee wɔ afe 1933 mu faa Russia ne Ukraine ho sɛ, “Nnipa akuwakuw a ɔkɔm de wɔn kyinkyinii nkuraase . . . Na na nnipa afunu sum akwan nkyɛnkyɛn.” Wɔ afe 1943 mu no, sɛnkyerɛwfo T. H. White de n’ani huu ɔkɔm bi a esii wɔ China mantam Henan mu. Ɔkyerɛwee sɛ: “Wɔ ɔkɔm bere mu no, ɛkame ayɛ sɛ wodi biribiara a wɔn nsa bɛka, na wotumi yam di ma nipadua no nya ahoɔden. Nanso, ɛyɛ suro a na wosuro sɛ wobewu nti na ɛma wodii biribi a ɛde ebesi saa bere no wonnim sɛ wodi no.” Awerɛhosɛm ne sɛ ɔkɔm abɛyɛ ade a ɛtaa sisi wɔ Afrika wɔ mfe kakra a atwam yi mu. Ɛwom sɛ asase tumi bɔ aduan a onipa biara betumi anya bi adi de, nanso Amanaman Nkabom ahyehyɛde a ɛne Aduan ne Kuadwuma Ahyehyɛde no bu akontaa sɛ nnipa ɔpepem 840 na wɔn aduan nsõ wɔn di koraa wɔ wiase nyinaa.\n“Ɔyaredɔm . . . bɛba mmeaemmeae.” (Luka 21:11) Süddeutsche Zeitung atesɛm krataa bɔ amanneɛ sɛ: “Wobu akontaa sɛ Spania influensa no kunkum nnipa bɛyɛ ɔpepem 20 kosi ɔpepem 50 wɔ afe 1918 mu, ekunkum nnipa sen Ɔyare Bɔne no anaa wiase ko a edi kan no.” Efi saa bere no, nyarewa te sɛ atiridiinini, mpete, nsamanwaw, mmubui, ne ayamtunini ayɛ nnipa pii. Na wiase no ho adwiriw wɔn sɛ wohu sɛ AIDS rekɔ so yɛ nnipa pii. Ɛwom sɛ wɔanya nkɔanim a ɛyɛ nwonwa wɔ nnuruyɛ mu de, nanso mprempren yɛnte ase sɛ wonnyaa saa nyarewa yi ano aduru. Saa nyarewa yi a adesamma nnyaa ano aduru de besi nnɛ no boa ma yehu sɛ yɛte bere a ɛyɛ soronko koraa mu.\n“Asasewosow.” (Mateo 24:7) Mfirihyia 100 a atwam no, asasewosow akunkum nnipa ɔpepehaha pii. Sɛnea nhoma bi kyerɛ no, sɛ wɔkyekyɛm pɛpɛɛpɛ a, efi afe 1914 no, asasewosow a ano yɛ den yiye a etumi sɛe adan na ɛma asase mu paapae 18 na esisi afe biara. Asasewosow a ɛsɛe ade yiye na ebubu adan pasaa biako si afe biara. Ɛmfa ho sɛ wɔanya nkɔanim wɔ mfiridwuma mu no, asasewosow da so ara kunkum nnipa bebree efisɛ wɔakyekyere nkurow akɛse a emu nnipa redɔɔso ntɛmntɛm wɔ mmeae a asasewosow betumi asi no.\nSɛnkyerɛnne no afã a ɛrebam wɔ nna a edi akyiri yi mu no mu dodow no ara haw adwene yiye. Nanso, Yesu kaa anigyesɛm bi nso ho asɛm.\n“Wɔbɛka ahenni ho asɛmpa yi wɔ asase so nyinaa de adi amanaman nyinaa adanse.” (Mateo 24:14) Wɔbɛyɛ adwuma a Yesu ankasa fii ase, Ahenni ho asɛmpaka adwuma no kɛse koraa wɔ nna a edi akyiri yi mu. Saa pɛpɛɛpɛ na aba. Yehowa Adansefo reka Bible mu asɛm no, na wɔrekyerɛkyerɛ nnipa a wɔwɔ koma pa ma wɔde nea wosua no ayɛ adwuma wɔ wɔn asetram daa. Mprempren, Adansefo bɛboro ɔpepem asia na wɔreka asɛm no wɔ nsase 235 so wɔ bɛboro kasa 400 mu.\nHyɛ no nsow sɛ Yesu anka sɛ esiane sɛ wiase nsɛm tebea bɛyɛ basaa nti, nnipa begyae biribiara yɛ. Saa ara nso na wanka sɛ sɛnkyerɛnne no fã biako bi bɛda adi wɔ wiase nyinaa. Mmom no, ɔka siei sɛ nsɛm pii besisi na ɛno na ɛbɛka abom ayɛ sɛnkyerɛnne a wobetumi ahu wɔ asase so baabiara.\nSɛ́ anka wode w’adwene besi asɛm biako bi anaa nsɛm bi a ɛresisi wɔ mmeaemmeae so no, so wuhu sɛnkyerɛnne bi a ɛwɔ afã pii a ɛrekɔ so wɔ wiase nyinaa no? Nea ɛrekɔ so no ka wo ne w’abusua. Nanso, ebia yebebisa sɛ, dɛn nti na nnipa kakraa bi pɛ na wohu?\nObiara Yɛ Nea N’ankasa Pɛ\n“Nguare Wɔ Nsu Yi Mu,” “Anyinam Ahoɔden Yi Ano Yɛ Den,” “Kɔ Brɛoo.” Eyinom yɛ nsɛnkyerɛnne ne kɔkɔbɔ ahorow bi a yehu nanso nnipa taa bu wɔn ani gu so. Dɛn ntia? Efisɛ yɛtaa tɔ kɔ nneɛma a yesusuw sɛ eye ma yɛn so. Sɛ nhwɛso no, ebia yɛbɛte nka sɛ ɛsɛ sɛ yɛde kar tu mmirika denneennen tra nea mmara ma ho kwan, anaasɛ ebia yɛbɛpɛ sɛ yeguare nsu a wɔabara sɛ ɛnsɛ sɛ woguare mu no. Nanso, nyansa nnim sɛ yebebu yɛn ani agu nsɛnkyerɛnne a ɛtete saa so.\nSɛ nhwɛso no, ɛtɔ mmere bi a Alps mmepɔw a ɛwɔ Austria, France, Italy, ne Switzerland a etumi dwiriw gu no kunkum nsrahwɛfo a wobu wɔn ani gu kɔkɔbɔ ahorow a ɛkyerɛ sɛ ɛsɛ sɛ wodi agoru wɔ akwan a ɛso ye nkutoo so no so. Sɛnea Süddeutsche Zeitung atesɛm krataa kyerɛ no, nea ɛma nsrahwɛfo pii bu wɔn ani gu kɔkɔbɔ a ɛtete saa so ne ɛfene bi a wodi no. Wɔka sɛ, Yebewu nti yɛrenna? Awerɛhosɛm ne sɛ, kɔkɔbɔ ahorow a nnipa bu wɔn ani gu so no tumi kowie asiane ahorow mu.\nDɛn nti na nkurɔfo bu wɔn ani gu sɛnkyerɛnne a Yesu kaa ho asɛm no so? Ebia adifudepɛ, anibiannaso, wɔn adwene a ensi pi, adagyew a wonni, anaa anuonyam a wosuro sɛ wɔbɛhwere nti na wobu wɔn ani gu so. So ebetumi aba sɛ nea yɛabobɔ din yi mu bi na ɛma wubu w’ani gu Yesu mmae no ho sɛnkyerɛnne no so? So ɛrenyɛ nea nyansa wom sɛ wubehu sɛnkyerɛnne no na woayɛ ho biribi sɛnea ɛfata?\nParadise Asase So Asetra\nNnipa pii na wɔreyɛ osetie wɔ Yesu mmae no ho sɛnkyerɛnne no ho. Kristian, aberante bi a ɔyɛ ɔwarefo a ɔwɔ Germany, kyerɛwee sɛ: “Yɛn bere yi mu yɛ hu ankasa. Akyinnye biara nni ho sɛ yɛte ‘nna a edi akyiri’ no mu.” Ɔne ne yere de bere pii ka Mesia Ahenni no ho asɛm kyerɛ afoforo. Frank te saa ɔman no ara mu. Ɔne ne yere ka Bible mu asɛmpa no de hyɛ afoforo nkuran. Frank ka sɛ: “Esiane sɛnea wiase ayɛ nti, nnipa pii na wɔredwennwen daakye ho nnɛ. Yɛbɔ mmɔden sɛ yɛde paradise asase ho nkɔmhyɛ a ɛwɔ Bible mu no bɛhyɛ wɔn nkuran.” Enti, Kristian ne Frank nam saayɛ so boa ma Yesu sɛnkyerɛnne no fã biako—Ahenni ho asɛmpaka adwuma no—nya mmamu.—Mateo 24:14.\nSɛ nna a edi akyiri no ba n’awiei koraa a, Yesu beyi nhyehyɛe bɔne yi ne nnipa a wɔtaa akyi no afi hɔ. Afei Mesia Ahenni no bɛhwɛ adi asase so nsɛm ho dwuma, na ama ayɛ Paradise a wɔkaa ho asɛm siei no. Adesamma bɛde wɔn ho afi yare ne owu ho, na wobenyan awufo aba nkwa mu wɔ asase so bio. Eyinom yɛ akwanhwɛ a ɛyɛ anigye a ɛbɛba ama wɔn a wohu mmere no ho sɛnkyerɛnne no. So ɛrenyɛ nea nyansa wom sɛ wubesua sɛnkyerɛnne no ne nea ɛsɛ sɛ obi yɛ na ama wanya nkwa wɔ bere a ɛwɔ hɔ yi awiei no ho ade pii? Akyinnye biara nni ho sɛ eyi yɛ ade a ɛsɛ sɛ obiara yɛ ho biribi ntɛm ankasa.—Yohane 17:3.\n[Asɛm a wɔafa aka wɔ kratafa 4]\nYesu ka siei sɛ nsɛm pii besisi, na ɛno na ɛbɛka abom ayɛ sɛnkyerɛnne a wobetumi ahu wɔ asase so baabiara\n[Asɛm a wɔafa aka wɔ kratafa 6]\nSo wuhu sɛnkyerɛnne bi a ɛwɔ afã pii a ɛrekɔ so wɔ wiase nyinaa no?\nNNA A EDI AKYIRI NO HO AGYIRAEHYƐDE AHOROW\nAkodi a ɛso bi mmae da.—Mateo 24:7; Adiyisɛm 6:4\nƆkɔm.—Mateo 24:7; Adiyisɛm 6:5, 6, 8\nƆyaredɔm.—Luka 21:11; Adiyisɛm 6:8\nAmumɔyɛ a ɛbɛdɔɔso.—Mateo 24:12\nMmere a emu yɛ den.—2 Timoteo 3:1\nSikanibere.—2 Timoteo 3:2\nAwofo so asoɔden.—2 Timoteo 3:2\nWɔn a wonni tema.—2 Timoteo 3:3\nWɔdɔ anigyede sen Nyankopɔn.—2 Timoteo 3:4\nWontumi nni wɔn ho so.—2 Timoteo 3:3\nWɔn a wɔmpɛ papa.—2 Timoteo 3:3\nWonhu asiane a ɛreba no.—Mateo 24:39\nFɛwdifo bɛpo nna a edi akyiri ho sɛnkyerɛnne no.—2 Petro 3:3, 4\nWɔbɛka Onyankopɔn Ahenni ho asɛm wɔ wiase nyinaa.—Mateo 24:14\n[Mfonini Ahorow Fibea wɔ kratafa 5]\nWWI asraafo: From the book The World War—A Pictorial History, 1919; abusua a wodi hia: AP Photo/Aijaz Rahi; abofra a mmubui ayɛ no: © WHO/P. Virot\nShare Share So Wuhu Yesu Mmae Ho Sɛnkyerɛnne No?\nw05 10/1 kr. 4-7\nHu a Wubehu Nea Nsɛnkyerɛnne Kyerɛ Yɛ Aniberesɛm!\nBeresosɛm Nhoma a Edi Kan no Mu Nsɛntitiriw\nSo Woatete W’ahonim Yiye?\nM’awofo Nhwɛso Hyɛɛ Me Den\n“Monkɔ So Nwɛn”—Atemmu Bere No Adu!\nAwofo—Dɛn Na Mopɛ Sɛ Mo Mma Yɛ Daakye?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 1, 2005\nShare Share ƆWƐN-ABAN—NEA ADESUA NSƐM WOM October 1, 2005\nƆWƐN-ABAN—NEA ADESUA NSƐM WOM October 1, 2005


Deuteronomy 28 NIV – 5 Mose 28 AKCB | Biblica\nDeuteronomy 28 NIV – 5 Mose 28 AKCB\nOsetie Mu Nhyira\n1Na sɛ mutie Awurade, mo Nyankopɔn no, na mudi mmara a mede rema mo nnɛ yi so a, Awurade, mo Nyankopɔn no, bɛpagyaw mo wɔ aman a wɔwɔ wiase nyinaa no so. 2Sɛ mutie Awurade, mo Nyankopɔn no, a mubenya saa nhyira yi nyinaa:\n3Wobehyira mo wɔ mo nkurow ne mo man mu.\n4Wobehyira mo yafunu mu aba, ne mo nsase so nnɔbae, ne mo nyɛmmoa, nantwimma ne nguamma.\n5Wɔde nnuaba nkɛntɛn amaama, ne mmɔre korow a brodo no ahyɛ ma behyira mo.\n6Wobehyira mo fieba mu ne mo adifi mu.\n7Sɛ atamfo tow hyɛ mo so a, Awurade bedi wɔn so. Wobefi baabi atow ahyɛ mo so na wɔafa akwan ason so ahwete, afi mo anim.\n8Biribiara a mobɛyɛ no, Awurade behyira so na obehyira mo asan. Awurade, mo Nyankopɔn no, behyira mo wɔ asase a ɔde rema mo no so.\n9Sɛ mudi Awurade, mo Nyankopɔn no, ahyɛde so na moyɛ osetie ma no a, Awurade begyina mo sɛ ne nnipa kronkron sɛnea ɔhyɛɛ mo bɔ sɛ ɔbɛyɛ no. 10Afei, asase so nnipa nyinaa behu sɛ, moyɛ nnipa a Awurade de ne din afrɛ mo na wobesuro mo. 11Awurade bɛma mo yiyedi a ɛboro so–mo yafunu mu aba, nyɛmmoa mma ne mo asase so nnɔbae—wɔ asase a ɔhyɛɛ mo agyanom bɔ sɛ ɔde bɛma mo no so.\n12Awurade fi nʼahonya dodow a ɛwɔ soro no mu bɛma osu atɔ wɔ ne bere mu, nam so ahyira mo nnwuma a moyɛ so. Mobɛfɛm aman pii, nanso mo de, moremfɛm hwee mfi wɔn nkyɛn. 13Sɛ mutie saa Awurade, mo Nyankopɔn no, ahyɛde a mede rema mo nnɛ yi na mudi so pɛpɛɛpɛ a, Awurade bɛyɛ mo eti na ɛnyɛ bodua, na moakorɔn daa. 14Ɛnsɛ sɛ moman fa benkum anaa nifa fi ahyɛde a mede rema mo nnɛ yi biara ho sɛ morekodi anyame foforo akyi asom wɔn.\nAsoɔden Ho Nnome\n15Na sɛ moantie Awurade, mo Nyankopɔn no, anni ne mmara ne nʼahyɛde a mede rema mo nnɛ yi nyinaa so pɛpɛɛpɛ a, saa nnome yi nyinaa bɛba abebunkam afa mo so.\n16Nnome bɛka mo wɔ mo nkuropɔn ne mo man mu.\n17Wɔde nkɛntɛn a aduaba biara nni mu ne mmɔre korow a brodo nni mu bɛdome mo.\n18Wɔbɛdome wo yafunu aba, ne wʼasase so nnɔbae. Ne wo nyɛmmoa mu nantwimma ne nguamma.\n19Wɔbɛdome wo fieba ne wo adifi.\n20Awurade bɛma nnome, basabasayɛ ne huammɔdi aba ade biara a moyɛ mu, kosi sɛ awiei no wɔbɛsɛe mo koraa sɛ moayɛ bɔne na moagyaw no nti. 21Awurade de nyarewa bɛba mo so akosi sɛ ɔbɛsɛe mo nyinaa wɔ asase a morebɛkɔ akɔfa no so. 22Awurade de ɔyare a ɛbɛma mo afonfɔn bɛka mo. Ɔbɛma atiridii ne ahonhon abɔ mo na wama ɔhyew a ano yɛ den, nnɔbae nyarewa ne kakawirewire aba mo so na ahaw mo ara akosi sɛ mo ase bɛtɔre. 23Ɔsoro a ɛkata mo ti so no bɛdan sumpii na fam adan dade. 24Awurade bɛdan osutɔ a ɛwɔ mo man mu no mfutuma; ɛbɛtɔ afi soro agu mo so akosi sɛ mobɛsɛe.\n25Awurade bɛma mo adi nkogu wɔ mo atamfo anim. Mobɛfa baabi akɔtow ahyɛ mo atamfo so, nanso mobɛfa akwan ahorow ason so aguan afi wɔn anim. Mobɛyɛ atantanne ama ahenni a ɛwɔ asase yi so no nyinaa. 26Mo afunu bɛyɛ nnomaa ne wuram mmoa aduan na obiara nso nni hɔ saa bere no a, ɔbɛpam wɔn. 27Awurade bɛma mpɔmpɔ a esisii wɔ Misraim no bi asisi mo. Na ɔde mpɔmpɔ, ntutui ne ntwom a wɔrentumi nsa bɛbobɔ mo. 28Awurade de adammɔ, anifurae ne adwene mu basabasayɛ bɛto mo so. 29Mode mo nsa bɛkeka awia ketee te sɛnea onifuraefo de ne nsa keka anadwo no. Biribiara a moyɛ no, morenni mu nkonim. Wɔbɛhyɛ mo so, abɔ mo korɔn daa na obiara remmegye mo.\n30Mubesi ɔbea asiwa nso obi bɛhyɛ no ne no ada. Mubesi dan, nanso morentena mu. Mobɛyɛ bobeturo nanso morenni mu aba. 31Wobekum mo nantwi wɔ mo anim, nanso morennya ne nam bi nwe. Wobegye mo afurum afi mo nsam a wɔrensan mfa mmrɛ mo. Wɔde mo nguan bɛma mo atamfo na morennya ɔboafo a obegye wɔn ama mo. 32Wɔde mo mmabarima ne mo mmabea bɛma ɔman foforo na daa mobɛhwɛ wɔn ara ama mo ani atɔ dwe nanso morentumi nyɛ ho hwee. 33Nnipa a munnim wɔn na wɔbɛfow mo brɛ so ade adi na daa wɔasan ahyɛ mo so. 34Mo ani so ade a mubehu no bɛbɔ mo dam. 35Awurade bɛma mpɔmpɔ a ɛyɛ yaw a wɔko a ɛnkɔ abobɔ mo nkotodwe ne mo anan ho na atrɛw afi mo nantin akosi mo mpampam.\n36Awurade bɛpam mo ne mo hene a odi mo so no akɔ ɔman bi a mo ne mo agyanom nnim so so. Ɛhɔ na mobɛsom anyame afoforo, anyame a wɔde nnua ne abo ayɛ. 37Mobɛyɛ atantanne, akyiwade ne aserewde ama aman a Awurade de mobɛkɔ so no nyinaa so.\n38Mubedua bebree wɔ mo nsase so, nanso mubetwa kakraa bi, efisɛ mmoadabi bɛwe mo nnɔbae. 39Mobɛyɛ bobe nturo ahwɛ so yiye nanso morennom anaa morenni so aba, efisɛ asunson bedi. 40Mubedua ngonnua afa mo nsase so nyinaa, nanso morennya mu ngo biara, efisɛ ngo aba no bɛtetew agu fam. 41Mobɛwo mmabarima ne mmabea, nanso nyɛ mo na mobɛtetew wɔn, efisɛ wɔbɛkɔ nnommum mu. 42Mmoadabi kuw bɛfa mo asase so nnua ne nnɔbae.\n43Ahɔho a wɔte mo mu no bɛkorɔn abunkam mo so, nanso mobɛkɔ so amem akɔ fam. 44Wɔbɛbɔ mo bosea a moremmɔ wɔn bi. Wɔbɛyɛ eti na moayɛ dua.\n45Sɛ moanyɛ osetie amma Awurade, mo Nyankopɔn no, anni ahyɛde a ɔde ama mo no so a, saa nnome yi nyinaa bɛba mo so na ebedi mo akyi na abunkam afa mo so akosi sɛ wɔbɛsɛe mo. 46Saa nsɛm a ɛyɛ hu yi bɛba sɛ nsɛnkyerɛnne ne kɔkɔbɔ ama mo ne mo asefo daa nyinaa. 47Esiane sɛ moamfa anigye ne ahosɛpɛw ansom Awurade, mo Nyankopɔn no, wɔ bere a esii mo yiye no, nti, 48enti mubefi ɔkɔm ne osukɔm, adagyaw ne ohia buruburoo mu asom mo atamfo a Awurade, mo Nyankopɔn no, bɛsoma wɔn aba mo so no. Wɔbɛhyɛ mo nnade konnua akosi sɛ mobɛsɛe.\n49Awurade de ɔman bi a ɛwɔ akyirikyiri baabi, wɔ asase ano, ɔman a monte wɔn kasa no, bɛba mo so na wɔatow ahyɛ mo so te sɛnea ɔkɔre sian no, 50ɔman a wɔn ho yɛ hu na wommu ɔpanyin, na wonni ahummɔbɔ mma mmofra. 51Nʼasraafo bɛtow ahyɛ mo nyɛmmoa ne mo asase so nnɔbae so adi no fuu akosi sɛ mubewuwu. Wɔrennyaw atoko, nsa foforo anaa ngo; mo nyɛmmoa nantwimma anaa nguamma kosi sɛ mobɛsɛe. 52Wobetua mo nkuropɔn nyinaa ano akosi sɛ wɔbɛka mo afasu dennen a mode mo ho too so sɛ ɛbɛbɔ mo ho ban wɔ mo asase no so no nyinaa no agu. Wobetua asase a Awurade, mo Nyankopɔn no, de rema mo no so nkuropɔn no nyinaa ano.\n53Esiane ɔhaw ne abɛbrɛsɛ a ɔtamfo de bɛba mo so wɔ bere a wɔatua mo ano no mu no nti, mobɛwe mo yafunu mu aba, mo mmabarima ne mmabea a Awurade mo Nyankopɔn no de ama mo no nam. 54Mpo, mo mu ɔhobrɛaseni a nʼani da hɔ no renhu ɔno ara ne nuabarima anaa ne yere a ɔdɔ no, anaa ne mma a wɔte ase no mmɔbɔ, 55na ɔremma wɔn mu biara ne mma no mu bi nam a ɔrewe no. Esiane sɛ ɛno ara ne nea aka a ɔbɛwe wɔ bere a mo atamfo atua mo nkuropɔn no nyinaa ano rehiahia mo ho no nti. 56Mo mu ɔbea a ɔbrɛ ne ho ase na ɔwɔ nkatede wɔ ne mu, a mpo ɔmpɛ sɛ ɔde ne nantin besi fam no benya ne kunu a ɔdɔ no ne ɔno ara ne mmabarima anaa ne mmabea ho menasepɔw. 57Ɔbea no de awo akyi ade ne abofra a wawo no foforo no besie wɔn sɛnea obetumi awe ne nyinaa wɔ kokoa mu, esiane ɔhaw ne abɛbrɛsɛ a mo atamfo de bɛba mo so, bere a wɔatua mo nkuropɔn ano no nti.\n58Sɛ moanni mmara a wɔakyerɛw wɔ saa nhoma yi mu no nyinaa so pɛpɛɛpɛ, na moanni saa onuonyamfo ne ɔnwonwani Awurade, mo Nyankopɔn no, no din ni a, 59Awurade de ɔyaredɔm a ɛyɛ hu bɛba mo ne mo asefo. Ɛbɛyɛ atoyerɛnkyɛm a ano yɛ den ne ɔyaredɔm a ano yɛ den na ɛbɛtena hɔ akyɛ. 60Ɔde ɔyaredɔm ahorow a ɛbaa wɔ Misraim a ɛbɔɔ mo hu no bɛba bɛtena mo so. 61Awurade de nyarewa ahorow bebree ne atoyerɛnkyɛm a wɔnkyerɛw wɔ Mmara Nhoma yi mu no bɛbrɛ mo akosi sɛ mobɛsɛe. 62Mo a na modɔɔso te sɛ ɔsoro nsoromma no, mo so bɛtew koraa, efisɛ moantie Awurade, mo Nyankopɔn no. 63Sɛnea na ɛyɛ Awurade anisɔ sɛ ɔbɛma mo adi yiye na moadɔɔso no, saa ara nso na ɛbɛyɛ no anisɔ sɛ ɔbɛdwerɛw mo na wasɛe mo. Obetutu mo ase afi asase a morekɔ so akɔfa no so.\n64Na Awurade bɛbɔ mo apansam afra aman nyinaa afi asase ano akosi asase ano. Ɛhɔ na mobɛsom ahɔho anyame a mo anaa mo agyanom nhuu bi da; anyame a wɔde nnua ne abo ayɛ! 65Morennya guankɔbea anaa homebea mma mo anantin wɔ saa aman no so. Ɛhɔ na Awurade bɛma mo adwene a ɛpere, aniwa a ayɛ siamoo ne koma a apa abawa. 66Mo asetena bedi nsensɛnmu daa, na ehu bɛhyɛ mo so anadwo ne awia a munnim nea ɛrekɔ so wɔ mo asetena mu. 67Anɔpa mobɛka se, “Sɛ ɛyɛɛ anwummere a!” Na anwummere nso mobɛka se, “Sɛ ɛyɛɛ anɔpa a!” Mobɛka saa, esiane ehu a ɛbɛhyɛ mo koma amaama ne nea atwa mo ho ahyia a mo ani behu no. 68Na Awurade bɛma mo atenatena ahyɛn mu asan akɔ Misraim, akwantu a mehyɛɛ sɛ ɛnsɛ sɛ mutu bio no. Ɛhɔ na mode mo ho bɛma mo atamfo sɛ wɔntɔ mo sɛ nkoa, nanso obiara rempɛ sɛ ɔbɛtɔ mo.\nAKCB : 5 Mose 28


Psalmen 67 HTB - Nnwom 67 ASCB\n1Onyankopɔn nnom yɛn na ɔnhyira yɛn\n2na ɔmma wɔnhunu nʼakwan wɔ asase so,\nne ne nkwagyeɛ wɔ amanaman no nyinaa mu.\n3Ma adasamma nyi wo ayɛ, Ao Onyankopɔn;\n4Ma amanaman ani nnye na wɔnto ahosɛpɛ dwom,\nɛfiri sɛ wodi nnipa no so tenenee mu\n5Ma adasamma nyi wo ayɛ, Ao Onyankopɔn;\n6Afei asase no bɛbɔ ne nnɔbaeɛ,\nna Onyankopɔn, yɛn Onyankopɔn ahyira yɛn.\n7Onyankopɔn bɛhyira yɛn,\nna wɔn a wɔte asase ano nyinaa bɛsuro no.\nASCB : Nnwom 67


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Norwegian Oromo Pangasinan Polish Portuguese Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nAko bruu-akokɔsrade. Ne ntwemu yɛ sɛntimita 85\nBƐYƐ mfe 600 a atwam ni, nkurɔfo bi fi Europe aman bi so kɔɔ Central America ne South America kɔhwehwɛɛ hɔ. Ade baako a wohu maa wɔn ani gyee paa ne nnomaa bi a wɔatu yuu fi kwae mu nam wim. Na ɛyɛ ako a wɔn ho kɔla-kɔla na wɔn dua wa. Anokwa, wuhu wɔn a wuntumi nyi w’ani. Ako abusua sõ, nanso nea yɛreka wɔn ho asɛm yi wɔ Central America ne South America. Bere a wohuu mmoa no, ankyɛ koraa na wɔde wɔn mfonini baa map so de yɛɛ ɔman no ahyɛnsode.\nAko yi deɛ, anini ne abere nyinaa ho yɛ kɔla-kɔla. Wei ma wɔda nsow wɔ nnomaa pii ho. Wɔn nne yɛ yayaayaw na wɔne nnipa tumi di agorɔ ma ɛyɛ nwonwa. Anɔpa tutuutu na ako bɛyɛ 30 atu yuu rekɔpɛ aduan. Ako de wɔn bɔwerɛw sesaw aduan na wɔde wɔn ano dennen no atetew mu. Wotumi de wɔn ano bɔ adwe koraa. Wodidi wie a, wotu yuu kosisi abotan so anaa nsu ano kɔsosɔw anhwea kakra. Sɛ biribi wɔ aduan no mu a, anhwea no tumi dwudwo ano. Ɛsan ma wonya nnuannuru a wohia.\n‘Onyankopɔn ayɛ ade nyinaa fɛfɛɛfɛ wɔ ne bere mu.’—Ɔsɛnkafo 3:11\nAko a yɛreka wɔn ho asɛm yi, sɛ wonya wɔn hokafo a gye owu na ɛtetew wɔn ntam. Sɛ wɔwo nso a, “ɔbea” ne “barima” no nyinaa bom hwɛ wɔn mma kama. Wɔtaa yɛ wɔn buw wɔ nnua, abotan, amena, siw, ne ntokuru mu. Yɛse “benkum dware nifa na nifa nso adware benkum,” enti sɛ nnomaa no redwudwo wɔn ho wɔ wɔn buw mu a, obiara yiyi ne yɔnko ho fĩ. Bere a wɔn mma bedi abosome nsia no na wɔaso wɔn adwe bɔ, nanso wontumi nte wɔn ho mfi wɔn maame ne wɔn papa ho. Wɔde no saa, gye mfe mmiɛnsa ansa na ebia wɔatumi ate wɔn ho. Mmoa yi tumi di bɛyɛ mfe 30 anaa 40. Wɔn a wɔyɛn wɔn fie no mpo deɛ, wotumi di boro mfe 60. Nnomaa yi gu ahorow ahorow bɛyɛ 18. Ebi na ɛwɔ ha yi.\nAko a ne ntaban yɛ ahabammono; wɔsan frɛ no ako kɔkɔɔ-ahabammono. Ne ntwemu bɛyɛ sɛntimita 95\nAko kɔkɔɔ. Ne ntwemu yɛ sɛntimita 85\nAko bruu. Ne ntwemu yɛ sɛntimita 100. Saa ako yi so sen nea aka nyinaa. Ne mu duru bɛyɛ kilogram 1.3


Hesekiel 26 | Intanɛt So Bible| Wiase Foforɔ Nkyerɛaseɛ\n26 Afe a ɛto so dubiako, ɔsram no da a edi kan no, Yehowa ka kyerɛɛ me sɛ: 2 “Onipa ba, Tiro+ adi Yerusalem+ ho fɛw sɛ, ‘Ahaa, wɔabubu+ aman apon no.+ Afei wɔbɛdan aba me nkyɛn. Wɔasɛe no yi, mɛyɛ mã.’+ Eyi nti, 3 nea Awurade Tumfoɔ Yehowa aka ni, ‘Tiro, me ne wo anya asɛm, na mede aman pii bɛba wo so+ sɛnea po bɔ n’asorɔkye ba no.+ 4 Na wɔbɛsɛe Tiro afasu+ adwiriw n’aban agu,+ na mɛwerɛwerɛw ne ho dɔte ma wayɛ ɔbotan kwaboo. 5 Ɔbɛdan beae a wɔhata asau+ wɔ po mfinimfini.’+ “Awurade Tumfoɔ Yehowa asɛm ni, ‘Me na maka, na amanaman bɛfa no sɛ asade. 6 Na nkuraa-nkuraa a atwa ho ahyia nyinaa bɛtotɔ nkrante ano, na nnipa behu sɛ mene Yehowa.’+ 7 “Nea Awurade Tumfoɔ Yehowa aka ni, ‘Mɛma Babilon hene Nebukadresar, ahene mu hene no,+ afi atifi fam aba Tiro so.+ Na ɔde apɔnkɔ+ ne nteaseɛnam+ ne apɔnkɔsotefo ne asafodɔm+ kɛse na ɛbɛba. 8 Nkuraa-nkuraa a atwa wo ho ahyia nyinaa bɛtotɔ nkrante ano, na ɔbɛto akoban na wasi pempe+ atwa wo ho ahyia na ɔde kyɛm kɛse aba wo so; 9 na ɔde n’afiri bedwiriw w’afasu na ɔde n’akode abubu w’aban. 10 N’apɔnkɔ manyamanya no bɛma mfutuma akata wo so.+ Na apɔnkɔsotefo ne ntwahonan ne nteaseɛnam bɛma w’afasu awosow, bere a ɔfa w’apon mu ba wo so te sɛ kurow a abubu ma akwan abɛdeda mu no. 11 Ɔde n’apɔnkɔ nan betiatia wo mmorɔn so akwan nyinaa so.+ Na ɔde nkrante bekunkum wo nkurɔfo na w’ahoɔden adum ahwehwe fam. 12 Wɔbɛfa w’ahode+ na wɔafom w’aguade,+ na wobebubu w’afasu na wɔadwiriw w’adan fɛfɛ no agu. Na wɔde w’abo ne wo nnua ne wo dɔte begu nsu mu.’ 13 “‘Mɛma wo dwonto gyegyeegye no agyae,+ na wɔrente w’asanku nne bio.+ 14 Mɛma woayɛ ɔbotan kwaboo+ na woadan asau hatabea.+ Wɔrenkyekye wo bio; me Yehowa na maka,’ Awurade Tumfoɔ Yehowa asɛm ni.+ 15 “Nea Awurade Tumfoɔ Yehowa aka akyerɛ Tiro ni, ‘Sɛ wɔte w’asehwe, na wɔn a wɔapirapira no penepene, na wokunkum wo mu nnipa a, nsuano aman renwosow+ anaa? 16 Ɛpo so abirɛmpɔn nyinaa befi wɔn agua so+ asisi fam,+ na wobeyiyi wɔn ntade nguguso ne wɔn nwentama agu hɔ. Na wobefura ahopopo na wɔatenatena fam.+ Wɔn ho bɛpopo bere biara+ na wɔatɛɛ wɔn anom ahwɛ wo. 17 Na wobetwa wo ho kwadwom+ aka akyerɛ wo sɛ: “‘“O hwɛ sɛnea woahwe ase, kurow a po sofo bɛtenaa wo mu,+ kurow a wɔkamfo no, kurow dennen a ɛda po so,+ ɔno ne wɔn a wɔtete mu, wɔn a wɔmaa asase sofo nyinaa bɔɔ hu no! 18 Ɛda a wobɛhwe ase no, nsuano aman ho bɛpopo. W’awiei bɛma po mu nsupɔw awosow.”’+ 19 “Nea Awurade Tumfoɔ Yehowa aka ni, ‘Sɛ mema wodan amamfõ te sɛ nkurow a obiara nte mu, na mema subun kata wo so na nsu pii yiri fa wo so a,+ 20 mede wo bɛka wɔn a wɔrekɔ adamoa mu no ho akɔka tetefo ho,+ na mɛma woatena asase ase tɔnn,+ te sɛ tete amamfõ so, wo ne wɔn a wɔrekɔ adamoa mu no,+ na obiara rentena wo mu bio. Na mesiesie ateasefo asase so+ fɛfɛɛfɛ. 21 “‘Mɛma ehu atɔ wo so+ na worentena hɔ bio; nnipa bɛhwehwɛ wo,+ nanso wɔrenhu wo da,’+ Awurade Tumfoɔ Yehowa asɛm ni.”


Kura Ahonim Pa Mu | Onyankopɔn Dɔ\nKENKAN WƆ Acholi Afrikaans Albanian American Sign Language Amharic Arabic Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Brazilian Sign Language Catalan Cebuano Chavacano Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kwanyama Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Ngangela Niuean Norwegian Nzema Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Venda Venezuelan Sign Language Vezo Wayuunaiki Welsh Xhosa Yoruba Zande Zapotec (Isthmus) Zapotec (Lachiguiri) Zulu\nWobɛyɛ Dɛn Akura Ahonim Pa Mu?\n1, 2. Dɛn nti na sɛ obi nam anadwo a ehia sɛ okura kanea, na yebetumi de atoto ahonim ho sɛn?\nFA NO sɛ obi nam anadwo. Dɛn na ehia sɛ ɔfa na wanhwe ase anaa asɛm bɔne bi anto no? Ohia kanea a ɔde bɛhwɛ kwan mu.\n2 Sɛ wunni kanea a wode bɛhwɛ kwan mu a, wubetumi ahwe ase, na asɛm bɔne nso betumi ato wo. Kanea betumi ama woahu kwan mu na abɔ wo ho ban. Ɔkwan bi so no, yebetumi de atoto akyɛde kɛse bi a Yehowa de ama yɛn ho. Ɛno ne yɛn ahonim. (Yakobo 1:17) Sɛ yenni ahonim a, anka biribiara nni hɔ a ɛbɛkyerɛ yɛn kwan wɔ abrabɔ mu. Enti yɛbɛhwɛ dekode a wɔfrɛ no ahonim ne dwuma a edi. Afei yebesua nea edidi so yi: (1) Ɔkwan a yɛbɛfa so atete yɛn ahonim, (2) nea enti a ɛsɛ sɛ yɛma afoforo ahonim hia yɛn, ne (3) nea enti a sɛ yekura ahonim pa mu a yebenya so mfaso.\nDƐN NE AHONIM, NA DWUMA BƐN NA EDI?\n3. Hela asɛmfua a wɔkyerɛ ase “ahonim” no kyerɛ sɛn ankasa, na dwuma bɛn na edi wɔ nnipa mu?\n3 Nea Hela asɛmfua a wɔkyerɛ ase “ahonim” wɔ Bible mu no kyerɛ ankasa ne “nimdeɛ a ɛbata wo ho, anaa w’ankasa ho nimdeɛ.” Asase so abɔde nyinaa mu no, yɛn nkutoo na Onyankopɔn ama yɛn tumi a yɛde hu nea ɛwɔ yɛn mu. Ɔkwan bi so no, yebetumi agyina baabi ahwehwɛ yɛn mu ahwɛ sɛ nea yɛreyɛ no teɛ anaa. Yɛn ahonim di adanse wɔ yɛn mu. Etumi hwehwɛ yɛn nneyɛe, yɛn suban, ne nea yɛn ani gye ho mu. Ebetumi aboa yɛn ma yɛasi gyinae pa, na ebetumi abɔ yɛn kɔkɔ nso na yɛansi gyinae bɔne. Afei nso sɛ yɛyɛ ade pa a, yɛn ahonim tumi bu yɛn bem, na sɛ yɛanyɛ ade pa nso a, etumi bu yɛn fɔ na ɛteetee yɛn.\n4, 5. (a) Yɛyɛ dɛn hu sɛ na Adam ne Hawa nyinaa wɔ ahonim, na bere a wobuu Onyankopɔn mmara so no, dɛn na ɛbae? (b) Ma nhwɛso fa kyerɛ sɛnea ahonim yɛɛ adwuma wɔ Onyankopɔn asomfo anokwafo bi mu.\n4 Wɔde ahonim bɔɔ ɔbarima ne ɔbea a wodi kan no. Adam ne Hawa kyerɛe sɛ wɔn mu biara wɔ ahonim. Nea ɛma yehu saa ne sɛ, bere a wɔyɛɛ bɔne no, wɔn ani wui. (Genesis 3:7, 8) Ɛwom, wɔn ahonim haw wɔn, nanso awerɛhosɛm ne sɛ saa bere no na aka akyi. Wɔboapa buu Onyankopɔn mmara so. Wɔhyɛɛ da na wɔtew atua bɛyɛɛ Yehowa Nyankopɔn atamfo. Ná bɔne nni wɔn ho; ná wonim nea wɔreyɛ, enti na wɔrentumi nsan mma Onyankopɔn nkyɛn.\n5 Nnipa bebree nte sɛ Adam ne Hawa. Bɔne wɔ wɔn ho deɛ, nanso wotie wɔn ahonim. Ɛno nti ɔnokwafo Hiob tumi kae sɛ: “Mikura me trenee mu denneennen, na merennyaa mu; me koma rensopa me, me nkwa nna bi ho.” * (Hiob 27:6) Hiob amfa n’ahonim anni agorɔ koraa. Otiee nea n’ahonim ka kyerɛɛ no no yiye, na ɔma ɛkyerɛɛ no kwan wɔ ne nneyɛe ne ne gyinaesi mu. Enti otumi de ahotoso kae sɛ n’ahonim ansopa no anaa anhaw no, na anhyɛ no aniwu ammu no fɔ. Sɛ yɛde Hiob de no toto nea ɛtoo Dawid no ho a, yehu nsonsonoe bi. Ná Saul yɛ ɔhene a Yehowa asra no. Bere bi Dawid yɛɛ biribi de buu Saul animtiaa, na “ɛno akyi no, Dawid koma bɔɔ no.” (1 Samuel 24:5) Bere a Dawid ahonim buu no fɔ no, ɛboaa no yiye, na ɛno akyi no, wanyɛ biribi a ɛte saa bio.\n6. Dɛn na ɛkyerɛ sɛ nnipa nyinaa wɔ ahonim?\n6 Nnipa a wɔsom Yehowa nkutoo na wɔwɔ ahonim anaa? Hwɛ asɛm a Onyankopɔn maa ɔsomafo Paulo kyerɛwee yi: “Bere biara a amanaman mufo a wonni mmara no fi awosu mu yɛ mmara no mu nneɛma no, ɛwom sɛ saa nnipa yi nni mmara de, nanso nea wɔyɛ no yɛ mmara ma wɔn ankasa. Wɔn ankasa na wɔkyerɛ sɛ wɔakyerɛw mmara no nnyinasode agu wɔn komam, bere a wɔn ahonim ka wɔn ho di adanse no, na wobu wɔn ho fɔ anaa woyi wɔn ho ano wɔ wɔn ankasa nsusuwii mu.” (Romafo 2:14, 15) Wɔn a wonnim Yehowa mmara ho hwee mpo no, ɛtɔ mmere bi a, wɔn ahonim ka wɔn ma wɔde Onyankopɔn nnyinasosɛm bɔ wɔn bra.\n7. Dɛn nti na ɛtɔ mmere bi a, yɛn ahonim betumi adi yɛn huammɔ?\n7 Nanso ɛtɔ da bi a yɛn ahonim betumi adi yɛn huammɔ. Dɛn ntia? Wo deɛ, kae kanea ho mfatoho no. Sɛ kanea no mu yɛ fĩ a, ɛremma yenhu kwan mu yiye. Saa ara na yɛn ahonim te. Sɛ yɛansua Onyankopɔn Asɛm a, yɛrentumi nhu papa ne bɔne mu nsonsonoe. Saa ara na sɛ yɛanhwɛ yiye a, pɛsɛmenkominya betumi aba yɛn koma mu, na ɛremma yɛn ahonim nkyerɛ yɛn kwan yiye. Ampa ara, sɛ yɛn ahonim betumi ayɛ adwuma yiye a, yehia Yehowa honhom kronkron akwankyerɛ. Paulo kyerɛwee sɛ: “M’ahonim di me adanse honhom kronkron mu.” (Romafo 9:1) Nanso yɛbɛyɛ dɛn ama yɛn ahonim ayɛ adwuma sɛnea Yehowa honhom kronkron kyerɛ? Gye sɛ yɛtete no.\nNEA YƐBƐYƐ AMA YƐN AHONIM AYƐ ADWUMA YIYE\n8. (a) Dɛn na yɛn koma betumi ayɛ yɛn ahonim, na sɛ yɛresi gyinae a, dɛn na ɛsɛ sɛ ehia yɛn paa? (b) Dɛn nti na sɛ Kristoni ahonim nhaw no a, ɛnkyerɛ sɛ ɔnyɛɛ bɔne? (Hwɛ ase hɔ asɛm no.)\n8 Wobɛyɛ dɛn de w’ahonim asi gyinae? Ebinom di wɔn koma akyi anaa wɔhwɛ sɛnea wɔte nka wɔ wɔn mu na wɔasi gyinae. Ɛno akyi no wɔka sɛ, “M’ahonim mmu me fɔ.” Sɛ biribi ba yɛn koma mu sɛ yɛnyɛ a, etumi hyɛ yɛn so paa. Etumi daadaa yɛn ahonim mpo. Bible se: “Koma yɛ okontomponi sen ade nyinaa na ne ho yɛ ahometew. Hena na obetumi ahu mu?” (Yeremia 17:9) Enti ɛnyɛ nea yɛn koma pɛ na ɛsɛ sɛ yɛde si gyinae. Mmom no nea ɛsɛ sɛ ehia yɛn paa ne nea Yehowa Nyankopɔn pɛ. *\n9. Dɛn ne Onyankopɔn suro, na sɛ yenya saa osuro no a, ɛbɛka yɛn ahonim dɛn?\n9 Sɛ yɛde yɛn ahonim a yɛatete no si gyinae a, ɛbɛkyerɛ sɛ yesuro Nyankopɔn, na ɛnyɛ nea yɛpɛ na yɛyɛ. Ma yɛnhwɛ eyi ho nhwɛso. Ná amrado nokwafo Nehemia wɔ hokwan sɛ ogyigye sika ne tow fi nnipa a wɔtete Yerusalem no hɔ, nanso wanyɛ saa. Dɛn ntia? Efisɛ na ɔmpɛ koraa sɛ ɔbɛyɛ biribi ama Onyankopɔn nkurɔfo ho akyere wɔn na Yehowa bo afuw no. Ɔkae sɛ: “Onyankopɔn a misuro no nti, mamfa saa kwan no so.” (Nehemia 5:15) Ehia sɛ yenya Onyankopɔn suro, kyerɛ sɛ, osuro a efi koma mu a ɛremma yɛnyɛ nea yɛn soro Agya no mpɛ. Osuro a ɛte saa no bɛkanyan yɛn ma yɛahwehwɛ akwankyerɛ wɔ Onyankopɔn Asɛm mu de asisi gyinae.\n10, 11. Bible nnyinasosɛm bɛn na ɛfa asanom ho, na yɛbɛyɛ dɛn anya Onyankopɔn akwankyerɛ de adi ho dwuma?\n10 Ma yɛmfa nsã nyɛ nhwɛso. Sɛ yɛkɔ apontow ase a, eyi yɛ biribi a ɛsɛ sɛ yɛn mu pii si ho gyinae—yɛbɛnom nsã anaa yɛrennom? Nea edi kan no, ɛsɛ sɛ yenya asɛm no ho nimdeɛ. Bible nnyinasosɛm bɛn na ɛfa asɛm yi ho? Entia Bible mmara sɛ yɛbɛnom nsã kakra. Ɛkamfo Yehowa mpo sɛ ɔbɔɔ nsã. (Dwom 104:14, 15) Nanso Bible kasa tia asabow ne anigye ntraso wɔ apontow ase. (Luka 21:34; Romafo 13:13) Bio nso, ɛka sɛ asabow yɛ bɔne a emu yɛ duru te sɛ aguamammɔ anaa nna mu ɔbrasɛe. *—1 Korintofo 6:9, 10.\n11 Ɛsɛ sɛ Kristoni de nnyinasosɛm yi tete n’ahonim ma ɛyɛ nam. Enti sɛ yɛne yɛn nnamfo rekohyia mu na sɛ wɔde nsã bɛba hɔ a, yebetumi abisa yɛn ho sɛ: ‘Dɛn nti na yɛrekohyia? Apontow no betumi agye yɛn nsam ama adan anigye ntraso anaa? Me nso, ɛyɛ a meyɛ m’ade sɛn wɔ nsã ho? M’ani gye nsã ho paa ma enti sɛ mannom bi a mintumi ntena? Menom de kata nneɛma so anaa menom de yɛ nneɛma a anka merentumi nyɛ? Mitumi hyɛ me ho so wɔ dodow a menom ho anaa?’ Sɛ yɛredwinnwen Bible nnyinasosɛm ho na ɛma yebisabisa yɛn ho nsɛm a, ɛsɛ sɛ yɛbɔ Yehowa mpae de hwehwɛ n’akwankyerɛ. (Kenkan Dwom 139:23, 24.) Sɛ yɛyɛ saa a, na yɛreka akyerɛ Yehowa sɛ ɔmma ne honhom kronkron nkyerɛ yɛn kwan. Yɛyɛ saa nso a, na yɛde Onyankopɔn nnyinasosɛm retete yɛn ahonim. Nanso ade foforo wɔ hɔ a ɛsɛ sɛ yedwen ho wɔ yɛn gyinaesi mu.\nADƐN NTI NA ƐSƐ SƐ YEDWEN AFOFORO AHONIM HO?\nSɛ wode Bible tete w’ahonim a, ɛbɛboa wo ma woahu sɛ ehia sɛ wonom nsã anaa enhia\n12, 13. Adɛn nti na ɛsono Kristoni biara ahonim, na dɛn na ɛsɛ sɛ yɛyɛ wɔ nsonsonoe no ho?\n12 Nneɛma pii mu no, ɛbɛyɛ wo nwonwa sɛ wubehu sɛ ɛsono nea Kristoni biara ahonim bɛma no kwan ma wayɛ. Adeyɛ anaa amammerɛ bi wɔ hɔ a, obi bebu no sɛ asɛm wɔ ho, nanso ɔfoforo deɛ, n’ani begye ho na ɔrenhu nea enti a ɛsɛ sɛ obi kasa tia. Ɛfa asanom ho no, ebinom ani begye ho sɛ anwummere bi wɔne wɔn nnamfo behyia mu na wɔanom nsã de adwudwo wɔn ho, nanso ebinom mpɛ saa. Dɛn nti na ɛsono nea obiara bɛyɛ wɔ nneɛma a ɛtete saa mu, na ɛsɛ sɛ eyi ma yesi gyinae bɛn?\n13 Nneɛma bi nti, ɛsono sɛnea obiara te. Wɔantete yɛn nyinaa wɔ faako. Ebinom fam no, wɔda so kae sɛnea wɔbrɛe ansa na wɔretumi agyae nneɛma bi; ɛno mpo, ɛtɔ mmere bi a na agye agu. (1 Ahene 8:38, 39) Sɛ nsã na na ɛhaw saa nipa no a, ɛbɛma wahwɛ ne ho yiye paa wɔ ho. Sɛ onipa a ɔte saa ba wo fie a, ebia n’ahonim nti, sɛ woma no nsã a, ɔrennom. Ɛba saa a, ɛbɛhaw wo anaa? Wobɛhyɛ no? Ɛnsɛ sɛ woyɛ saa. Ebia ɔrempɛ sɛ ɔbɛka nea enti a ɔrennom. Nanso sɛ wunim nea enti a ɔreyɛ saa oo, sɛ wunnim oo, onuadɔ nti, ɛnsɛ sɛ wohyɛ no.\n14, 15. Tete Kristofo asafo no mu no, asɛm bɛn mu na na ɛsono obiara ahonim, na dɛn na Paulo kae wɔ ho?\n14 Ɔsomafo Paulo hui wɔ tete Kristofo asafo no mu sɛ ɛsono wɔn mu biara ahonim wɔ nsɛm pii mu. Saa bere no na ɛhaw Kristofo binom ahonim sɛ wobedi nnuan a wɔde abɔ afɔre ama abosom. (1 Korintofo 10:25) Sɛ wɔkɔtɔn nnuan a ɛte saa wɔ gua so akyiri yi a, na Paulo ahonim nhaw no sɛ obedi. Paulo ani so no, na abosom nyɛ hwee; ɔkyerɛe sɛ nnuan a Yehowa na wabɔ no rentumi mmɛyɛ abosom dea da, efisɛ ɛyɛ Yehowa ankasa dea. Nanso Paulo hui sɛ ebinom ne n’adwene nhyia wɔ asɛm yi ho. Ɛbɛyɛ sɛ ebinom som abosom kyɛe paa ansa na wɔrebɛyɛ Kristofo. Ná wobebu biribiara a bere bi na ɛbata abosonsom ho no sɛ ɛmfata. Dɛn na Paulo yɛe wɔ ho?\n15 Paulo kae sɛ: “Nanso ɛsɛ sɛ yɛn a yɛyɛ den no soa wɔn a wɔnyɛ den no mmerɛwyɛ, na ɛnsɛ sɛ yɛsɔ yɛn ankasa ani. Na Kristo mpo ansɔ n’ankasa ani.” (Romafo 15:1, 3) Paulo kyerɛɛ mu sɛ sɛnea Kristo yɛe no, ɛsɛ sɛ yɛma yɛn nuanom asɛm hia yɛn kyɛn yɛn ankasa de. Bere a Paulo reka asɛnkoro no ara wɔ baabi foforo no, ɔkae sɛ, sɛ nam a obedi no bɛto Kristo nguan a ɔde ne nkwa too hɔ maa wɔn no bi hintidua a, ɛnde ɔrenni koraa.—Kenkan 1 Korintofo 8:13; 10:23, 24, 31-33.\n16. Wɔn a wɔn ahonim mma wɔn kwan wɔ nneɛma bi mu no, dɛn nti na ɛnsɛ sɛ wobu afoforo a ɛsono wɔn ahonim no atɛn?\n16 Wɔn nso a wɔn ahonim mma wɔn kwan wɔ nneɛma bi mu no, ɛnsɛ sɛ wɔde wɔn ahonim bu afoforo atɛn. Nneɛma bi wɔ hɔ a ɛsɛ sɛ wɔma obiara de n’ahonim yɛ adwuma. (Kenkan Romafo 14:10.) Wɔde ahonim ama yɛn sɛ emmu yɛn ankasa atɛn, na ɛnyɛ sɛ yɛmfa mmu afoforo atɛn. Kae Yesu asɛm yi: “Munnyae atɛn a mubu nkurɔfo no na wɔammu mo atɛn.” (Mateo 7:1) Ɛsɛ sɛ asafo no mufo nyinaa hwɛ yiye sɛ wɔremfa wɔn ahonim nhyehyɛ mmara mma afoforo. Mmom no, yɛmmɔ mmɔden mma ɔdɔ ne baakoyɛ ntena yɛn ntam, na yɛnyɛ nneɛma a ɛbɛhyɛ afoforo den, ɛnyɛ nea ebebu wɔn aba mu.—Romafo 14:19.\nMFASO A ƐWƆ AHONIM PA SO\nAhonim pa betumi akyerɛ yɛn kwan wɔ abrabɔ mu, na ama yɛanya anigye ne asomdwoe\n17. Nnipa pii ahonim te sɛn nnɛ?\n17 Ɔsomafo Petro kyerɛwee sɛ: “Munkura ahonim pa mu.” (1 Petro 3:16) Ahonim a ɛho tew wɔ Yehowa Nyankopɔn ani so no yɛ akyɛde kɛse. Nnipa pii nni saa ahonim no bi nnɛ. Paulo kaa ebinom ho asɛm sɛ “wɔn ahonim [ayɛ] sɛ ahyehyekuru twã.” (1 Timoteo 4:2) Sɛ wɔde dade hye obi a, egyaw etwã bi wɔ ne ho na honam no wu. Ɔkwan bi so no, nnipa pii ahonim nyɛ adwuma bio. Ɛte sɛ etwã a ɛhɔ nam awu, enti ɛmmɔ wɔn kɔkɔ anaa ɛnkasa ntia biribi a wɔrebɛyɛ, na ɛnhyɛ wɔn aniwu anaa emmu wɔn fɔ bio wɔ bɔne ho. Nnipa bebree fam no, ɛnhaw wɔn koraa sɛ wɔde wɔn ahonim bɛto nkyɛn.\n18, 19. (a) Sɛ yɛn ahonim bu yɛn fɔ ma yɛn ani wu a, etumi boa yɛn wɔ dɛn mu? (b) Sɛ yɛayɛ bɔne bi agyae, na ne nyinaa akyi yɛn ahonim kɔ so haw yɛn a, dɛn na yebetumi ayɛ?\n18 Nokwasɛm ni, sɛ yɛte afobu nka a, na ɛyɛ ahonim na ɛreka akyerɛ yɛn sɛ yɛayɛ bɔne. Sɛ ɛka yɛn ma yɛsakra na sɛ yɛn bɔne sõ sɛ dɛn ara mpo a, wɔde befiri yɛn. Ɛho nhwɛso ne sɛ, Ɔhene Dawid yɛɛ bɔne a emu yɛ duru nanso esiane sɛ onuu ne ho nti, wɔde firii no. Bɔne a ɔyɛe no yɛɛ no tan na ɔbɔɔ ne tirim sɛ obedi Yehowa mmara so, na efi saa bere no, n’ankasa hui sɛ Yehowa ‘ye na ɔwɔ ɔpɛ sɛ ɔde bɔne befiri.’ (Dwom 51:1-19; 86:5) Nanso sɛ yɛyɛ bɔne na yenu yɛn ho ma wɔde yɛn bɔne kyɛ yɛn, na sɛ ne nyinaa akyi yɛn ahonim bu yɛn fɔ ma yɛn ani wu paa a, dɛn na ɛsɛ sɛ yɛyɛ?\n19 Ɛtɔ mmere bi a obi ahonim betumi abu no fɔ kɛse. Bɔne bi a wayɛ agyae dedaadaw betumi akɔ so ahaw no kwa. Sɛ ɛba saa a, ɛnsɛ sɛ yɛma yɛn koma bu yɛn fɔ, na mmom ɛsɛ sɛ yenya awerɛhyem sɛ Yehowa sõ sen atenka biara a nnipa betumi anya. Ɛyɛ a yɛhyɛ afoforo nkuran sɛ wonnya awerɛhyem sɛ Onyankopɔn dɔ wɔn na ɔde bɔne firi. Ɛsɛ sɛ yɛn nso yegye saa asɛm no tom. (Kenkan 1 Yohane 3:19, 20.) Sɛ obi ahonim ho tew nso a, ɛma no asomdwoe, akomatɔyam ne anigye kɛse a nnipa pii nni bi wɔ wiase no. Nnipa bebree a bere bi na wɔyɛ bɔne a emu yɛ duru no anya ahotɔ kɛse saa ara, na wɔde ahonim pa resom Yehowa Nyankopɔn nnɛ.—1 Korintofo 6:11.\n20, 21. (a) Wɔayɛ nhoma yi sɛ ɛmmoa wo wɔ dɛn mu? (b) Ahofadi bɛn na Kristofo wɔ, nanso dwuma bɛn na ɛsɛ sɛ wɔde di?\n20 Ɔhaw ahyɛ Satan wiase no nna a edi akyiri yi mã, na yɛayɛ nhoma yi sɛ ɛmmoa wo mma w’ani nnye na woatumi akura ahonim pa mu wɔ nna a aka yi mu. Nanso Bible mmara ne nnyinasosɛm a wode bedi tebea biara ho dwuma da biara no, ɛnyɛ ne nyinaa na ɛwɔ nhoma yi mu. Bio nso, nsɛm bi wɔ hɔ a wogyae ma ahonim, enti nhwɛ kwan sɛ wubehu biribiara ho mmara wɔ nhoma yi mu. Yɛayɛ nhoma yi sɛ fa sua Onyankopɔn Asɛm na hu sɛnea wode bɛyɛ adwuma daa wɔ w’asetena mu na atete w’ahonim ma ayɛ nnam. “Kristo mmara” nte sɛ Mose Mmara no; “Kristo mmara” no hyɛ wɔn a wodi so no nkuran sɛ wɔmfa wɔn ahonim ne nnyinasosɛm mmɔ wɔn bra, na mmom ɛnyɛ mmara. (Galatifo 6:2) Enti Yehowa ma Kristofo ahofadi pii. Nanso, n’Asɛm kae yɛn sɛ ɛnsɛ sɛ yɛde ahofadi a yɛwɔ no yɛ “bɔnepɛ so nkataso.” (1 Petro 2:16) Mmom no, saa ahofadi no ma yɛn hokwan kɛse ma yɛkyerɛ sɛ yɛdɔ Yehowa.\n21 Sɛ wobɔ mpae hwehwɛ ɔkwampa a wobɛfa so de Bible nnyinasosɛm abɔ wo bra, na sɛ wode yɛ adwuma a, ɛbɛma woakɔ so ayɛ adepa a wufii ase bere a wubehuu Yehowa foforo no. Wobɛtete ‘w’adwene bere a wode yɛ adwuma’ no. (Hebrifo 5:14) Sɛ wode Bible tete w’ahonim a, wubenya so mfaso wɔ w’asetena mu bere nyinaa. Sɛnea kanea betumi ama woahu kwan mu yiye no, saa ara na w’ahonim bɛboa wo ama woasisi gyinae a ɛbɛma wo soro Agya no ani agye. Eyi yɛ ɔkwampa a wonam so de wo ho besie Onyankopɔn dɔ mu.\n^ nky. 5 Biribiara kyerɛ sɛ ahonim ho asɛm na ɔreka wɔ ha. Sɛ wɔka “koma” ho asɛm a, mpɛn pii no ɛkyerɛ sɛnea obi te wɔ ne mu. Sɛnea ɔkaa ho asɛm wɔ ha no, ɛma yehu pefee sɛ ɛfa ahonim ho. Hela asɛmfua a wɔkyerɛ ase “ahonim” no pue bɛyɛ mpɛn 30 wɔ Kristofo Hela Kyerɛwnsɛm no mu.\n^ nky. 8 Bible ma yehu sɛ, sɛ yɛn ahonim nhaw yɛn a, ɛnkyerɛ sɛ yɛnyɛɛ bɔne. Ɛho nhwɛso bi ni. Paulo kae sɛ: “Minnim asɛm biara a ɛwɔ me ho. Nanso eyi mma minni bem, na nea odi m’asɛm ne Yehowa.” (1 Korintofo 4:4) Wɔn a wɔtaa Kristofo sɛnea bere bi Paulo yɛe no mpo, ebetumi aba sɛ wɔn ahonim remmu wɔn fɔ efisɛ wɔn adwene bɛyɛ wɔn sɛ Onyankopɔn pene so. Ɛho hia sɛ yɛyɛ nea ɛremma yɛn ahonim mmu yɛn fɔ na yɛma yɛn ahonim ho tew wɔ Onyankopɔn anim nso.—Asomafo Nnwuma 23:1; 2 Timoteo 1:3.\n^ nky. 10 Yɛnhyɛ no nsow sɛ nnuruyɛfo pii ka sɛ asadweam deɛ, yɛrentumi nka nkyerɛ wɔn sɛ wɔnnom nsã kakra. Wɔn fam no, “kakra” mpo nye mma wɔn; ɛsɛ sɛ wogyae nom koraa.\nEsiane sɛ yenim sɛ Yehowa rehwɛ nea yɛreyɛ bere nyinaa nti, dɛn na ɛsɛ sɛ yɛn ahonim ka yɛn ma yɛyɛ?—Hebrifo 4:13.\nƆkwan bɛn so na Yosef ahonim boaa no ma odii sɔhwɛ so?—Genesis 39:1, 2, 7-12.\nDɛn nti na ahonim pa ho hia na yɛatumi akɔ Yehowa anim?—Hebrifo 10:22.\nAdɛn nti na ɛsɛ sɛ yedwen wɔn a wɔnyɛ gyidifo ahonim ho?—2 Korintofo 4:1, 2.\nYɛbɛyɛ dɛn asi gyinae ma ɛne Nyankopɔn apɛde ahyia? Sɛ yesi gyinae a, dɛn na ɛbɛboa yɛn ma yɛayɛ nea yɛaka no?


Bible Mu Nsɛm Ɔhene Salomo Nyansafo - Yehowa Adansefo Intanɛt Dwumadibea\nKENKAN WƆ Acholi Afrikaans Albanian American Sign Language Arabic Armenian Armenian (West) Assamese Ateso Australian Sign Language Aymara Azerbaijani Azerbaijani (Cyrillic) Bambara Baoule Bicol Bislama Bulgarian Cakchiquel (Western) Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cinyanja Colombian Sign Language Costa Rican Sign Language Croatian Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Estonian Sign Language Ewe Faroese Filipino Sign Language Finnish Finnish Sign Language French French Sign Language Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Icelandic Igbo Iloko Indonesian Isoko Italian Japanese Japanese Sign Language Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexican Sign Language Miskito Mixe Mixtec (Guerrero) Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaraguan Sign Language Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguayan Sign Language Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Runyankore Russian Rutoro Samoan Sango Sena Sepedi Serbian Sesotho (Lesotho) Seychelles Creole Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuelan Sign Language Vezo Vietnamese Wallisian Waray-Waray Wayuunaiki Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nNA SALOMO nnya nnii mfe aduonu bere a obedii hene. Na ɔdɔ Yehowa, na odii afotu pa a n’agya Dawid de maa no no akyi. Yehowa ani gyee Salomo ho, enti da koro anadwo ɔka kyerɛɛ no ɔdae mu sɛ: ‘Salomo, dɛn na wobɛpɛ sɛ mede ma wo?’\nƐnna Salomo buae sɛ: ‘Yehowa me Nyankopɔn, meyɛ abofra, na minnim ɔman so hwɛ. Enti ma me nyansa na memfa nni wo man so yiye.’\nYehowa ani sɔɔ nea Salomo bisae no. Enti ɔkae sɛ: ‘Esiane sɛ woabisa nyansa na ɛnyɛ nkwa tenten anaa ahonyade nti, mɛma wo nyansa pii asen obiara a watra ase pɛn. Na mɛma wo nea woammisa no nso, ahonyade ne anuonyam.’\nEyi akyi bere tiaa bi no mmea baanu de asɛm bi a emu yɛ den baa Salomo anim. Wɔn mu biako kae sɛ: ‘Me ne ɔbea yi te fie biako. Mewoo ɔbabanin, na nnanu akyi no ɔno nso woo ɔbabanin. Na da koro anadwo ne ba no wui. Nanso bere a mada no, ɔde ne ba a wawu no bɛtoo me nkyɛn, na ɔfaa me ba no. Bere a mesɔree no mehwɛɛ abofra a wawu no na mihui sɛ ɛnyɛ me ba no.’\nƐnna ɔbea biako no kae sɛ: ‘Dabi! Me ba no ne nea onwui no, nea wawu no yɛ ne dea!’ Ɔbea a odi kan no buae sɛ: ‘Dabi! Wo ba no na wawu no, na nea onwui no yɛ me dea!’ Mmea no kɔɔ so gyee akyinnye. Dɛn na Salomo bɛyɛ?\nƆsomae sɛ wɔnkɔfa nkrante mmra, na bere a wɔde bae no, ɔkae sɛ: ‘Kyɛ abofra a onwui no mu abien, na fa ɔfã ma mmea no mu biara.’\nNea ɔba no yɛ ne de ankasa no teɛɛm sɛ: ‘Dabi! Mepa wo kyɛw, munnkum abofra no. Momfa mma no!’ Nanso ɔbea biako no kae sɛ: ‘Mommfa mma yɛn mu biara, monkyɛ mu.’\nAfei Salomo kasae: ‘Munnkum abofra no. Momfa mma ɔbea a odi kan no. Ɔno ne abofra no nã ankasa.’ Salomo huu eyi efisɛ na abofra no nã ankasa dɔ abofra no araa ma na ɔpene so sɛ wɔde bɛma ɔbea biako no na wɔankum no. Bere a nkurɔfo no hui sɛnea Salomo dii asɛm no, wɔn ani gyei sɛ wɔanya ɔhene nyansafo a ɔte saa.\nSalomo ahenni no mu no Onyankopɔn hyiraa ɔman no ma asase no sow awi ne atoko, bobe ne borɔdɔma ne nnuan afoforo pii. Nkurɔfo no nyaa ntade pa na wonyaa adan pa traa mu. Obiara nyaa nnepa pii.\n1 Ahene 3:3-28; 4:29-34.\nDɛn na Yehowa bisaa Salomo, na mmuae bɛn na ɔde mae?\nEsiane sɛ Yehowa ani gyee Salomo abisade no ho nti, dɛn na Yehowa hyɛɛ bɔ sɛ ɔde bɛma no?\nAsɛm a emu yɛ den bɛn na mmea baanu bi de bɛtoo Salomo anim?\nSɛnea mfonini no kyerɛ no, ɔkwan bɛn na Salomo faa so dii asɛm no ho dwuma?\nSalomo ahenni no te sɛ dɛn, na ɛyɛɛ dɛn na ɛbaa saa?\nKenkan 1 Ahene 3:3-28.\nDɛn na mmarima a wɔwɔ asɛyɛde wɔ Onyankopɔn ahyehyɛde mu nnɛ no betumi asua afi Salomo komam asɛm a ɛwɔ 1 Ahene 3:7 no mu? (Dw. 119:105; Mmeb. 3:5, 6)\nƆkwan bɛn so na Salomo abisade no ma yehu nneɛma a ɛfata sɛ yɛbɔ ho mpae? (1 Ahe. 3:9, 11; Mmeb. 30:8, 9; 1 Yoh. 5:14)\nSɛ yɛhwɛ sɛnea Salomo dii mmea baanu no asɛm no a, awerɛhyem bɛn na ɛma yenya wɔ Salomo Ɔkɛseɛ, Yesu Kristo a obedi hene daakye no mu? (1 Ahe. 3:28; Yes. 9:6, 7; 11:2-4)\nKenkan 1 Ahene 4:29-34.\nYehowa buaa Salomo abisade a ɔde too n’anim sɛ ɔmma no ahobrɛase koma no dɛn? (1 Ahe. 4:29)\nSɛ wohwɛ sɛnea nkurɔfo bɔɔ mmɔden betiee Salomo nyansa no a, suban bɛn na ɛsɛ sɛ yenya de sua Onyankopɔn Asɛm? (1 Ahe. 4:29, 34; Yoh. 17:3; 2 Tim. 3:16)\nSolomon Ho Bible Krataa\nTwe Bible krataa yi bi na sua Ɔhene Solomon a ɔnim nyansa no ho ade.


Bere a Asɛm Bi Ato Mo | W’abusua Betumi Anya Anigye\nBere a Asɛm Bi Ato Mo\n“Mudi ahurusi kɛse, ɛwom sɛ seesei de, etwa sɛ wɔde sɔhwɛ ahorow how mo werɛ kakra.”—1 Petro 1:6\nEbia woreyɛ nea wubetumi nyinaa ma anigye atena w’aware ne w’abusua mu, nanso nneɛma bi a wonhwɛ kwan betumi asi ma asɛe w’anigye. (Ɔsɛnkafo 9:11) Sɛ asɛm bi to yɛn a, Onyankopɔn fi ɔdɔ mu ma yɛn akwankyerɛ. Wode Bible afotu a yɛrebesusuw ho yi yɛ adwuma a, wo ne w’abusua betumi agyina tebea a ɛyɛ den mpo ano.\n1 MOMFA MO HO NTO YEHOWA SO\nNEA BIBLE NO KA: “Montow mo dadwen nyinaa ngu no so, efisɛ odwen mo ho.” (1 Petro 5:7) Bere nyinaa kae sɛ, ɛnyɛ Onyankopɔn na ɔma sɔhwɛ to yɛn. (Yakobo 1:13) Sɛ mobɛn no a, onim ɔkwan a eye sen biara a ɔbɛfa so aboa mo. (Yesaia 41:10) “Munyi mo koma mu nsɛm adi nkyerɛ no.”—Dwom 62:8.\nSɛ mokenkan Bible na musua no daa a, ɛno nso bɛma moanya awerɛkyekye. Ɛbɛma moahu sɛnea Yehowa ‘kyekye yɛn werɛ yɛn ahohia nyinaa mu.’ (2 Korintofo 1:3, 4; Romafo 15:4) Onyankopɔn hyɛ bɔ sɛ ɔbɛma moanya “asomdwoe a ɛboro adwene nyinaa so.”—Filipifo 4:6, 7, 13.\nWobɔ Yehowa mpae a, ɔbɛboa wo ma woahyɛ wo ho so na woasusuw nneɛma ho yiye\nSan susuw nneɛma a wopɛ sɛ woyɛ no nyinaa ho bio, na yɛ nea Yehowa ani begye ho\n2 HWƐ WO NE W’ABUSUA NO YIYE\nNEA BIBLE NO KA: “Onipa a ɔwɔ ntease no, ne koma nya nimdeɛ, na anyansafo aso hwehwɛ nimdeɛ.” (Mmebusɛm 18:15) Yɛ nea asi no ho nhwehwɛmu. Hwɛ sɛ wubehu sɛnea abusua no muni biara te nka, ne nea obiara hia na woaboa no. Wo ne wɔn mmɔ nkɔmmɔ na tie nea wɔbɛka no.—Mmebusɛm 20:5.\nSɛ mo ho nipa bi wu nso ɛ? Mfɛre sɛ wubesu anaa wobɛma nkurɔfo ahu sɛ wo werɛ ahow. Kae sɛ, Yesu mpo “sui.” (Yohane 11:35; Ɔsɛnkafo 3:4) Sɛ woda na wogye w’ahome a, ɛno nso boa paa. (Ɔsɛnkafo 4:6) Eyi bɛma woatumi agyina wo haw no ano.\nSaa bere yi a asɛm biara ntoo mo no, bɔ mmɔden sɛ wo ne w’abusua no bɛtaa abɔ nkɔmmɔ. Woyɛ saa a, ɛbɛboa ma asɛm bi si a, wɔatumi ne wo abɔ nkɔmmɔ\nWo ne wɔn a asɛm a ɛte saa ato wɔn pɛn no mmɔ nkɔmmɔ\n3 HWEHWƐ MMOA\nNEA BIBLE NO KA: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.” (Mmebusɛm 17:17) Wo nnamfonom nyae a anka wɔbɛboa wo, nanso ebia na wonhu nea wɔnyɛ. Sɛ wopɛ sɛ wɔyɛ biribi de boa wo a, mfɛre sɛ wobɛka akyerɛ wɔn. (Mmebusɛm 12:25) Afei nso, kɔ wɔn a wobetumi de Bible aboa wo no hɔ kɔhwehwɛ afotu. Akwankyerɛ a wobefi Bible mu de ama wo no betumi aboa wo.—Yakobo 5:14.\nWo ne wɔn a wɔwɔ Onyankopɔn mu gyidi na wɔde wɔn ho to ne bɔhyɛ so bɔ a, wubenya nkuranhyɛ a wuhia no. Woboa nnipa a wohia awerɛkyekye a, ɛbɛma wo nso woanya awerɛkyekye. Gyidi a woanya wɔ Yehowa mu ne ahotoso a wowɔ wɔ ne bɔhyɛ mu no, ka ho asɛm kyerɛ wɔn. Boa afoforo a wohia mmoa no; wɔn a wɔdɔ wo na wodwen wo ho no, ntew wo ho mfi wɔn ho.—Mmebusɛm 18:1; 1 Korintofo 15:58.\nWo ne w’adamfo a ɔbɛn wo paa mmɔ nkɔmmɔ na ɔmmoa wo\nKa nneɛma pɔtee a wopɛ sɛ ɔyɛ ma wo no kyerɛ no; mfa biribiara nsie no\nNEA ƐSƐ SƐ WODE W’ADWENE SI SO KƐSE\nNneɛma hyɛ wo so sɛ dɛn mpo a, fa w’ani to Onyankopɔn so. Bere a sɔhwɛ too Hiob no, ɔkae sɛ: “Nhyira nka Yehowa din daa.” (Hiob 1:21, 22) Suasua Hiob na ma Yehowa din ne n’apɛde ho nhia wo nsen w’ankasa wo haw. Sɛ nneɛma ankɔ sɛnea worehwɛ kwan a, mma w’abam mmu. Fa wo ho to Onyankopɔn so koraa. Efisɛ Yehowa aka sɛ, “‘Me ara minim adwene a madwen mo ho,’ . . . ‘ɛyɛ asomdwoe adwene, na ɛnyɛ mmusu, sɛ mɛma mo daakye ne anidaso.’”—Yeremia 29:11.\nMede me ho to Yehowa so koraa wɔ nneɛma nketenkete mpo mu?\nDɛn nti na ɛsɛ sɛ meda Yehowa ase da biara da wɔ nneɛma pa a ɔyɛ ma me no ho?\nRonaldo abusuafo a wɔbɛn no paa wui kar akwanhyia mu mfe 16 atwam ni. Ɛwom sɛ agyaw no awerɛhow, nanso ɔwɔ akomatɔyam.